
A la loenge et a la gloire, 
En ramembrance et en memoire 
De la roïne et de la dame 
Cui je commant mon cors et m'ame 
A jointes mains soir et matin, 
Miracles que truis en latin 
Translater voel en rime et metre 
Que cil et celes qui la letre 
N'entendent pas puissent entendre 
Qu'a son servise fait boen tendre. 
Tuit li saige doivent savoir 
Qui bien la sert qu'il fait savoir. 
Qui ne la sert mout petit s'aime, 
Car de toz biens est ce la saimme. 
La douce dame bien aprise, 
Por qu'ai ceste matere enprise, 
A traitier si bien la m'apregne 
Que boen essample aucuns i pregne 
Et qu'ele gre m'en daint savoir. 
Autre loier n'en quier avoir. 
Montez seroit en haut degré 
Qui la porroit servir a gre. 
Si myracle sunt tant piteuz, 
Tant boen, tant douz, tant deliteuz, 
Tant savoreuz et tant eslit 
Qu'el reciter ai grant delit ; 
Sovent m'i vois mout delitant. 
Escriture dist de li tant 
Que chascons se doit deliter 
En quanqu'est de li reciter. 
Sade et douz est quanqu'est de li. 
Si douz myracle enseveli 
Dedens la letre ont trop esté ; 
Mais, se vivre puis un esté, 
Des plus biaus en volrai fors metre 
Tout mot a mot, si com la letre 
Et l'escriture le tesmoigne. 
La mere Dieu tel sens me doigne 
Ou aucun bien puisse puisier. 
Ma povre scïence espuisier 
Et essorber assez tost puis 
Se j'en son parfont puis ne puis 
Qu'espuisier ne puet nus puisieres, 
Tant soit espuisans espuisieres : 
C'est mers c'onques nus n'espuisa. 
Veez son nom : M et puis A, 
R et puis I, puis A, et puis 
Mers troverés, ne mie puis : 
Marie est mers que nus n'espuise ; 
Plus i trueve qui plus i puise. 
Ne m'estuet pas bourdes ataindre 
Ne mensoignes trover ne faindre 
Por defaillance de matere, 
Car en tant liuz fait la Dieu mere 
Tant myracle et tante merveille 
Touz li mondes s'en esmerveille. 
Bien seit chascuns, c'en est la voire, 
Que la glorïeuse de gloire 
Puet asez plus c'on ne puet dire. 
Qui de ce me volroit desdire 
Ne seroit mie crestïens, 
Mais aubijois ou arrïens. 
Li pooirs Dieu est touz sa mere : 
Com a seignor et com a pere 
Sovent li deprie et demande 
Et a la fois li recommande 
Com a celui qu'ele norri. 
Sovent m'avient que je sorri 
De mautalent, d'ardeur et d'ire 
Quant j'oi a aucun buisnart dire 
Que les myracles ne croit mie 
De ma dame sainte Marie. 
J'en desenis tous quant je l'oi ! 
Comment feroit por saint Eloi, 
Por saint Joce ou por saint Romacle 
Li rois dou ciel nul haut miracle 
S'il nel faisoit por la pucele 
Qui l'alaita de sa mamele ? 
Quant por les autres ne fine onques, 
Qui me dira que fera donques 
Por la puissant dame celestre 
Qui jor et nuit siet a sa destre ? 
Que fera donques por la dame 
Qui l'esmeraude est et la gemme, 
Qui tant est pure, clere et fine 
Que tout le monde renlumine ? 
Cil qui ce dist n'est pas creans, 
Mais herites et mescreans. 
La mere Dieu puet asez plus 
Que tuit li saint del ciel lasus. 
Ele est la flors, ele est la rose 
En cui habite, en cui repose 
Et jor et nuit Sains Esperis. 
Bien est dampnés, bien est peris 
Et dyables bien le deçoit 
Qui ses myracles ne reçoit. 
C'est la douçours, c'est la rousee 
Dont toute riens est arousee. 
C'est la dame, c'est la pucele 
En cui sains flans fist cambre et cele 
Cil qui pour nous morut en crois. 
C'est la fontainne, c'est la dois 
Dont sort et vient misericorde, 
Douçours, pitiez, pais et concorde. 
C'est li tuiaus, c'est li conduis 
Par ou tous biens est aconduis. 
C'est la roïne des archangles. 
C'est la pucele a cui li angles 
Le haut salu dist et porta 
Qui touz depors nos aporta. 
Onques ne fu fame formee 
De touz biens fust si enformee, 
Et por ce prist en ses flans forme 
Cil qui tout fait et qui tot forme. 
Mout est s'amors bone a aquerre. 
Dame est en ciel, dame est en terre, 
Dame est en air, dame est en mer. 
Trestoz li mons la doit amer. 
Conceüz fu d'eüreuse eure 
Qui bien la sert et bien l'onneure. 
Adés celui tient par la main 
Qui bien la sert et soir et main ; 
Et, s'il chancele ne forvoie, 
Tost le ra mis a droite voie. 
De tous periuz l'eschive et garde 
Qui bien parfondement i garde. 
Deceüs est trop laidement 
Qui ne la sert devotement. 
Qui ne la sert ne s'aimme preu, 
Car de li viennent tuit li preu. 
Grans preus nos en vint, ce me sanble, 
Quant nous delivra tous ensanble 
Del grant outraige et del forfait 
Qu'Eve en la pomme avoit forfait. 
Petit devons Evain amer 
Quant ele morst le mors amer 
Qu'achatons tant amerement. 
Cil qui l'apele mere ment, 
Car marastre fu mout amere. 
Mais la pucele est nostre mere, 
Qui en ses flans le roi porta 
Qui en morant mort amorta 
Qu'Eve a nous mordre avoit amorse 
Par la pome qu'ele eut demorse. 
Del mors Evain vint la morsure 
Dont nous eüst toz mors mors sure 
Se Diex ne fust, qui par sa mort 
De nous mordre l'a desamort. 
Eve est amere et enfielee, 
Marie douce et enmielee. 
Li nons d'Evain vers le Marie 
En la bouche mout me varie. 
Moi sanble bien quant nom Evain 
Que tout en aie le cuer vain. 
Comment que die, Evain ou Eve, 
N'i truis douceur, saveur ne seve ; 
Toz est amers et enfielez. 
Mais tant est dous et enmielez 
Li nons de la douce Marie 
Que toz li cors m'en rasazie 
Quant l'oi nommer ou quant le nom. 
El siecle n'a nul si doz nom. 
Tant douces sont ces trois sillabes 
Qu'il m'est avis que se sis labes 
Deseur le col me trebuchoient, 
Anui ne mal ne me feroient 
Puisque Marie eüsse en bouche. 
Si tost com ma langue i atouche 
M'en chiet li mielz aval les levres. 
He ! Dex ! com est soz et chalevres 
Qui sovent ne s'en desgeüne, 
Car n'est si douce riens nes une. 
Toutes douçors trueve dedens 
Qui bien le suce entre ses dens, 
Mais nus ne seit, s'il ne l'esprueve, 
Con douce douceur on i trueve. 
A cinc cens doubles passe miel. 
Quant le doz roi porta dou ciel, 
Bien doit ses nons cuer adoucier, 
Bouche enmieler, langue sucier. 
Il par est tant sades et douz 
Que de douceur seuronde touz. 
Qui de bon cuer l'apele et nomme, 
Tant par est douz, c'en est la somme, 
Que tout le cuer et le corage 
Li radoucist et rasouage. 
Mais au maufé n'est pas aisieus, 
Ains li est aigres com aisius. 
Tant est amers a l'anemi 
Qu'ançois c'on l'ait nomé demi, 
Tel hide en a et tel freür 
Que touz fremie de peür. 
Eüreuz est de grant eür 
Et dormir doit tout a seür 
Qui bien la sert et qui bien l'aimme 
Et sen douz non sovent reclaimme. 
Qui bien la sert d'entier corage 
En touz gius a tel avantage 
Que li dyables, qui tout guille, 
Guillier nel puet par nule guille. 
Tant seit de boule li bouleres 
Et tant par est fors tribouleres, 
Se nos n'avons qui no giu face, 
Ja ne verrons Dieu en la face. 
Tant seit de tors, tant seit de trais 
Tost nos avra en l'angle trais, 
Ou serons pris et mat, ce cuit, 
Se nos ne sommes mout recuit. 
Enne volt il Dieu tribouler 
Et par faus trais sa gent bouler ? 
Enne volt il Dieu par barat 
Tolir sa gent et faire mat ? 
Enne fist il un trop fort trait 
Quant il de paradis fors traist 
Adam et sa moillier Evain ? 
Mais toz ces trais fist il en vain, 
Car Diex une tel fierce fist 
Qui le mata et desconfist. 
Quant li douz Diex vit vers la fin 
Qu'il n'avoit triue nes d'aufin 
Et qu'anemis par son desroi 
Chevalier, roc, fierce ne roi 
Nes poon n'i voloit laissier, 
Au giu se daigna abaisier 
Et fist un trait soutil et gent 
Par coi rescoust toute sa gent. 
Un soustil trait de loins porvit 
Ou dyables goute ne vit. 
Quant li bouleres qui tout boule 
Par son barat et par sa boule 
Eschec et mat li cuida dire, 
Si soutiument traist Nostre Sire 
Et l'ouel au giu si bien ouvri 
Que de sa fierce se covri. 
Si soutiument traire daingna, 
Quant il li sist, qu'il gaaigna 
Le giu qui ert presque perdus. 
Si durement fu esperdus 
Li dyables, qui maint mal traite, 
Quant Diex sa fierce eut avant traite, 
Son sens perdi et son pooir 
N'ainc puis n'i peut goute veoir. 
Ainc n'en seut mot li anemis, 
Se l'eut en l'angle a force mis. 
Ceste fierce traist par tel sens 
Que l'anemi mate en tous sens. 
Li traïtres qui seit maint trait 
S'esbahist toz quant ele trait : 
A li n'en puet un trait savoir. 
Quant il cuide le giu avoir 
Et toz en cuide estre asseür, 
Se li fait ele un eschec pur 
Si tres soutil et si bien fait 
Que luez son giu pert tot a fait. 
Diex, quel roïne ! Diex, quel fierce ! 
Ains soneroit le matin tierce 
Que dit eüsse ne retrait 
Com sunt soutil et biau si trait. 
Ceste fierce n'est pas d'ivoire, 
Ains est la fierce au roi de gloire 
Qui rescoust toute sa mainie 
Qu'avoit dyables desrainie. 
Tele fierce doit achater 
Qui le dyable veilt mater. 
De toz trais seit toute la force. 
Cil qui de li servir s'esforce 
Et de bon cuer la seirt et prie 
A sen giu l'a, n'en doutés mie, 
Et trait si soutilment et boute 
Que li dyables n'i voit goute. 
De teles fierces n'est il plus. 
C'est la fierce del ciel lasus ; 
C'est la fierce par cui jadis 
Nos recovrasmes paradis, 
Que dyables par un faus trait 
Tolu nos avoit et fors trait. 
Ceste fierce est si secorans, 
Si forz, si fiere, si courans 
Ja n'iert si loinz que tost n'aqueure 
Se li proions que nos sequeure. 
Autres fierces ne vont qu'un point, 
Mais ceste cort si tost et point 
Qu'ainc qu'anemis ait del sien pris, 
L'a si lacié et si souspris 
Ne seit quel part traire se doie. 
Ceste fierce le mate en roie, 
Ceste fierce le mate en l'angle, 
Ceste fierce li tolt la jangle, 
Ceste fierce li tolt sa proie, 
Ceste fierce toz jors l'asproie, 
Ceste fierce toz jorz le point, 
Ceste fierce de point en point 
Par fine force le dechace. 
N'est riens ou monde que tant hace, 
Car il a tout par li perdu. 
Dyable sont tout esperdu, 
Dyable sunt tout tormenté, 
Dyable sunt enfoumenté 
En touz les lius ou ele joue. 
Mout est saiges qui tant la loe 
Et tant la seirt et soir et main 
Qu'a sen giu daint metre sa main, 
Car cil qui giu ele velt faire 
Rien ne puet perdre par mesfaire. 
De touz bons trais seit la maniere 
Et s'est de traire si maniere 
Ses amis trait de tous maus poins. 
Li dyables a sez durs poins, 
Qu'il a si aspres et si fors, 
Tous nos eüst par son esfors 
El fons d'enfer a force trais 
Et enanglés par ses faus trais 
Se Diex avant ne l'eüst traite. 
Li traïtres qui tous maus traite 
N'iert ja en liu ou nus l'atraie 
Qu'arriere luez ne se retraie 
S'a son servisse nos traions 
Et de faus trais nos retraions. 
Si grant eür de bien traire a 
Qu'en paradis tous nous traira. 
Qui pres de moi se volra traire 
D'ore en avant m'ora retraire 
Com sunt soutil et biau li trait 
Que la soutius mere Dieu trait. 
La mere Dieu, qui est la lime 
Qui tout escure et tout eslime, 
Escurer daint et eslimer 
Por ses myracles biau rimer, 
La langue Gautier de Coinsi, 
Qui por s'amor commence einsi. 


Ainz qu'ovrir welle le grant livre 
Qui mout me done et mout me livre 
Grant matere longe et prolipse 
De la pucele qui l'eclipse, 
Le grant broillaz et l'opscurté 
Jeta dou mont par sa purté, 
Canter vos veil deus chançonnetes. 
Mout volentiers chant chançons netes 
Quant a la fois sent a meschief 
Men las de cervel et mon chief. 
Ja n'i avrai si mal, par m'ame, 
S'un petit chant de Nostre Dame, 
Luez ne resoie en mout bon point. 
Por s'amor, qui au cuer me point 
Et le coraige me souslieve, 
Un petitet, s'il ne vos grieve, 
Ainz que plus lise, veil chanter. 
En cest livre volrai planter 
De lius en lius chançons noveles 
De Nostre Dame mout tres beles, 
De legieretes et de fors. 
C'iert grans solas et grans confors 
A celz qui luez baissent les chieres, 
Qui a Cluigni et a Roncieres 
Vont maintenant c'on lor aconte 
Ce qu'au preu de leur ames monte. 
As sermons a plus qu'as caroles 
Dou parage de Ronqueroles. 
Anemis si les ennolie 
Plus que savoir aimment folie. 
Por eus tolir tout leur roncier, 
Tout cest livre volrai joncier 
Et florir d'odorans floretes. 
C'iert de flories chançonnetes, 
Qui si tres doucement flairront 
Tout li cuer celz en esclairront 
Qui la rose aimment fresche et clere 
Dont Diex daigna faire sa mere. 
Por ce que la tres douce dame 
De l'amor de ma lasse d'ame 
Et de men cuer a le sael, 
Des floretes de mon prael, 
S'ele santé me donne et livre, 
Tout enflorer volrai cest livre, 
Dont be a faire mes presens 
Et as futurs et as presens. 
Par maint païs ira divers 
Quant j'ere tous mengiés de vers. 
La sainte flors, la sainte rose 
Ou est toute douceurs enclose, 
Tous celz escrire par sa grace 
Ou saint livre de vie face 
Qui cest livre contr'escriront 
Et qui por m'ame prïeront 
Quant le liront et oront lire. 
Or veil atant traire ma lire 
Et atemprer veil ma vïele, 
Se chanterai de la pucele 
Dont li prophete tant chanterent 
Et qui mil ans ains l'anoncerent 
Qu'engenree ne nee fust 
Ne cloufichiés fust Diex en fust. 
Qui que vos chant chançons polies 
De risees et de folies, 
Je ne veil pas chanter tex chans, 
Car trop i a pleurs et deschans : 
L'ame sovent pleure et deschante 
Dou chanteür qui tex chans chante. 
Qui l'anemi velt enchanter 
De la grant dame doit chanter 
Dont jor et nuit li angle chantent. 
Dyable endorment et enchantent 
Tout cil qui chantent sen doz chant. 
Or escoutez comment j'en chant. 


Amors, qui seit bien enchanter, 
As pluisors fait tel chant chanter 
Dont les ames deschantent. 
Je ne veil mais chanter tel chant, 
Mais por celi novel chant chant 
De cui li angle chantent. 

Chantez de li, tuit chanteür. 
S'enchanterez l'enchanteür 
Qui sovent nos enchante. 
Se de la mere Dieu chantez, 
Tous enchantanz iert enchantez. 
Buer fu nez qui en chante. 

Qui vielt son cointe acointement 
Acointier s'i doit cointement, 
Car tant est sage et cointe 
Que nus ne s'i puet acointier 
Ne li estiust desacointier 
Quanqu'anemis acointe. 

Ja nus ne s'i acointera 
Devant qu'il desacointera 
Por li totes acointes. 
Por s'amor les desacointiez ! 
N'iert au cointe acointe acointiez 
Nus s'il n'est ses acointes. 

Mere Dieu, tant fais a prisier 
Tem pris ne puet lange esprisier, 
Tant en soit bien aprise. 
Chascons te prise et je te pris. 
La rose iez ou la flors de pris 
Char precïeuse a prise. 

Char precïeuse en tes flans prist, 
Par coi le souprenant souprist 
Qui toz nos vielt souspenre ; 
Mais qui a toi servir se prent, 
Sa souspresure nel sousprent. 
A toi se fait bon penre. 

Dame en cui sont tout bon confort, 
De mes pechiés me desconfort, 
Mais ce me reconforte 
Que nus n'est tant desconfortez 
Par toi ne soit tost confortés. 
Tes confors tout conforte. 

Dame, com grans, dame, com fors 
Est tes secors et tes confors ! 
Mainte ame as confortee. 
Conforte moi. Grant confort as : 
L'Egipcïenne confortas, 
Qui ert desconfortee. 

Douce dame, qui bien te sert 
L'amor ton doz fil en desert. 
Bien est drois c'on te serve. 
Tout cil qui bien te serviront 
Joie sanz fin deserviront. 
Diex doinst je la deserve ! 

Las, ainc nul bien ne deservi, 
Car si petit ai Dieu servi 
M'ame a mort deservie. 
Dame, or m'apren si a servir 
La joie puisse deservir 
Ou d'angles iez servie. 

Douce dame, sanz finement 
Servir te doit on finement. 
Com or iez afinee. 
Les tiens afines com or fin 
Et si lor donnes a la fin 
Joie qui n'iert finee. 

Celui depri au definer 
Qui por nous volt en crois finer, 
Qui tout commence et fine, 
Qui commencemens est et fins, 
Tous nous face a la fin si fins 
Qu'aions la joie fine. Amen. 


Qui que face rotruenge novele, 
Pastorele, son, sonet ne chançon, 
Je chanterai de la sainte pucele 
Es cui sains flans li fius Dieu devint hom. 
Il m'est avis, certes, quant je la nom, 
Goutes de miel degoutent de son nom. 
Je ne veil mais chanter se de li non ; 
D'autre dame ne d'autre damoisele 
Ne ferai mais, se Dieu plaist, dit ne son. Amen. 

De tout son cuer et de toute s'entente 
Loer la doit chascons et jor et nuit. 
Tant con vivrai, chasqu'an li doi de rente, 
Par fine amor, chançonnete ou conduit. 
A seür port toz celz mainne et conduit 
Qui de bon cuer entrent en son conduit. 
En li servir sont tout li grant deduit, 
Car c'est et fu la tres savoreuse ente 
Qui toz nos paist de son savorous fruit. 

Qui bien la sert et qui l'a en memoire 
Faillir ne puet que grant loier n'en ait. 
En ses sainz flanz porta le roi de gloire 
Et sel norri de son savoreus lait. 
La mere Dieu, voir, endormir ne lait 
Nului qui l'aint en ort pechié n'en lait. 
Quant il i chiet, erranment l'en retrait. 
Qui bien la sert jor et nuit sanz recroire 
Paradis a desrainié par fin plait. 

Marions nous a la virge Marie. 
Nus ne se puet en li mesmarïer. 
Sachiez de voir, a li qui se marie 
Plus hautement ne se puet marïer. 
Asseür est en air, en terre, en mer 
Qui bien la sert et bien la vielt amer. 
Amons la tuit, en li n'a point d'amer. 
Ja ne faura a pardurable vie 
Qui de bon cuer la volra reclamer. 

Cui vielt aidier la roïne celestre, 
Nus n'a pooir qui le griet ne mesmaint. 
Ele est dou ciel porte, pons et fenestre ; 
Cui metre i veilt, par defors ne remaint : 
Par li i sont entré maintes et maint. 
A jointes mains li depri que tant m'aint, 
Par sa douceur, qu'a fine fin me maint. 
Au jugement tous nous mete a la destre 
De sen dous fil, ou toute douceurs maint. Amen 


Roïne celestre, 
Buer fuisses tu nee, 
Quant porte et fenestre 
Dou ciel iez nommee. 
Tant iez de haut estre, 
Pucele sacree, 
Qu'el ciel a sa destre 
T'a Diex coronee, 
Car de ta mamele, 
Qui tant est emmielee, 
Fu sa bouche bele 
Peüe et abevree. 
Haute damoisele, 
Virge bone eüree, 
Tous li mons t'apele, 
Partout iez reclamee. 
Haute pucele, pure et monde, 
De toi sourt la rousee 
Dont as toute la riens dou monde 
Norrie et arousee. 
Roïne honoree, 
Buer fusses engenree, 
Car plus iez douce et plus plaisans 
Et plus sade cent mile tans 
Que mielz en fresche ree. 
Riens qu'a saveur, 
Sans ta saveur, 
Ne m'est asavoree. 
Certes qui ne bee 
De toute sa pensee 
A toi servir tout en apert, 
Puis bien dire que s'ame pert 
Et qu'ele en iert dampnee, 
Mais qui te sert 
Dieu en desert. 
Que buer fuisses tu nee ! 

Fontainne de grace, 
Mere Dieu, Marie, 
Queque chascuns face, 
Folz est qui t'oublie. 
Torne nous ta face, 
Qui tant est polie. 
De nous tous esface 
Toute vilonnie. 
Embasmee rose 
De novel espanie, 
Tous li mons t'alose 
Et vers toi s'umelie, 
Car en toi repose 
Et en toi se recrie 
Cil qui tote chose 
De nïent forme et crie. 
Qui de bon cuer a toi s'otroie, 
Qui t'aime, sert et prie, 
Tu l'as tost mis a bone voie 
Et retrait de folie. 
En toi n'a boisdie 
Barat ne doublerie, 
Tricherie ne fauseté. 
Por ce a cil bien son sort jeté 
Qui a toi se marie. 
Tu as biauté 
Et loiauté, 
Valor et cortoisie. 
Ne folie mie 
Qui de toi fait s'amie, 
Car cil qui t'aimme de cuer fin 
Faillir ne puet a fine fin 
N'a pardurable vie. 
Por ce t'enclin, 
Por ce m'aclin 
A toi, virge Marie. 

Rose fresche et clere, 
Dou Saint Espir plainne, 
Tu iez fille et mere 
Au fil Dieu demaine. 
Tant fu ta matere 
Nete et pure et sainne 
Qu'en toi prist tes pere 
Char et forme humainne. 
Dame, qui tant sainte 
Et qui tant fus eslite 
Que grose et enchainte 
Fus dou Saint Esperite, 
Oiez ma complainte 
Et envers moi t'apite. 
Ma lampe est estainte, 
M'ame en enfer escrite. 
Dame, de moi pitiez te prengne, 
Se deslace la corde, 
Que diables plus ne m'estraigne, 
Qui m'enlace et encorde. 
Ainz que mors me morde, 
Fai que me desamorde 
De vilenie et de pichié. 
Las ! las ! chaitis ! tant ai pechié 
Que ma vie est trop orde. 
Cuer ai de fer. 
Del feu d'enfer 
Ja ne cuit que j'estorde. 
Mere de concorde, 
Fai ma pais et m'acorde. 
Pechiez m'a tout taint et noirci. 
Doiz de douceur, merci ! merci ! 
A ten doz fil m'acorde. 
Maint descordé 
As recordé, 
Fons de misericorde. 


Talens m'est pris orendroit 
Qu'a mout haut ton 
De la plus haute qui soit 
Vous die un nouvel son. 
Sa hautece ne saroit 
Dire nus hom. 
Por ce ne vuel, s'ai haut droit, 
Chanter se de li non. 
Diex me doinst sa haute amor. 
N'est dame de sa valor, 
N'onques ne fu a nul jor 
Nule de si haut non. 

Ses nons est par tout le mont 
Si audesus 
Nes li angle joie en font 
En paradis lasus. 
Des douceurs qui en li sont 
Tant ne dit nus, 
Tant en parolt en parfont, 
Qu'encor n'en i ait plus. 
Ses cuers doit estre tous tans 
Debonnaires, douz et frans, 
Quant en ses precïeus flans 
Fu Diex neuf mois ou plus. 

En ses flans cil s'enserra 
Qui soir et main 
Quanqu'en ciel et en terre a 
Enclot dedens sa main. 
Entor li si bon umbre a 
Et si tres sain 
Que Diex en li s'aümbra 
Et jut dedens son saim. 
Ce fu l'ente ou crut li fruis 
Dont dyables fu sousduis, 
Qui tous nous avoit destruis 
Par le forfait d'Evain. 

Eve a mort tous nous livra 
Par sen seurfait. 
Marie nous delivra, 
Par li sons tuit refait. 
Qui de dous cuer l'amera 
Et de parfait 
Ja voir dampnés ne sera 
Por riens qu'il ait mesfait, 
Car de tous celz trait l'amer 
Qui la vuelent reclamer. 
Diex ! Diex ! Diex ! com doz amer 
Si douce dame fait. 

En si douce dame amer 
A grant deduit : 
En s'amor n'a point d'amer, 
Ançois i a grant fruit. 
Chascuns la doit reclamer 
Et jor et nuit, 
Car c'est l'estoile de mer 
Qui tout le mont conduist. 
Qui l'aimme et sert en cest mont 
Ne puet estre qu'il ne mont 
Devant Dieu lasus amont. 
Pour Dieu, amons la tuit. Amen. 


Esforcier m'estuet ma voiz 
Quant de celi me sovient 
Qui la sorse est et la doiz 
Dont tous biens nous sourt et vient. 
Trop est cuivers, trop est frois 
Qui ne l'aimme, doute et crient. 
He ! mere au roi dou ciel, 
Plus iez douce de miel. 
Oste de moi le fiel. 
Bele douce dame, 
Mere Dieu, aies merci, 
Merci, merci, merci 
De ma chaitive d'ame 

Mere Dieu, tu iez la fleurs 
Ou li sires descendi 
Qui en crois por pecheürs 
Ses sains menbres estendi. 
Paradis ta grans douceurs, 
Doce dame, nous rendi : 
Saus est par toi li monz. 
Porte iez dou ciel et pons, 
Dois de douceur et fons. 
Bele douce dame, 
Mere Dieu, aiez merci, 
Merci, merci, merci 
De ma chaitive d'ame. 

Mere Dieu, tu iez la tors 
Qui deffens et escremis 
Del diable et de ses tors 
Tes servans et tes amis. 
Tant nos rent de grans estors 
Li decevans anemis 
Tost nos aroit dontez, 
Vaincus et seurmontés, 
Se n'ert ta grans bontez. 
Bele douce dame, 
Mere Dieu, aies merci, 
Merci, merci, merci 
De ma chaitive d'ame 

Mere Dieu, tout son tans pert 
Qui a toi servir n'entent ; 
Mais cil, dame, qui te sert 
Et a toi honorer tent 
L'amor ton fil en desert 
Et paradis en atent. 
Tu ne puez a nul fuer 
Haïr ne jeter puer 
Nului qui t'aint de cuer. 
Bele douce dame, 
Mere Dieu, aies merci, 
Merci, merci, merci 
De ma chaitive d'ame. 

Mere Dieu, a ton fil dous, 
Qu'alaitas de ten douz lait, 
Deprie que ça desouz 
En obli mis ne nos ait, 
Mais si fins nous face tous 
Qu'a la fin soions si fait 
Toi et lui de cuer fin 
Loer puissom sanz fin, 
Sanz fin, sanz fin, sanz fin. 
Bele douce dame, 
Mere Dieu, aies merci, 
Merci, merci, merci 
De ma chaitive d'ame. Amen. 


Quant ces floretes florir voi 
Et chanter oi ces chanteürs, 
Pour la flor chant qui a en soi 
Toutes biautés, toutes valeurs. 
Ele est et mere et fille a roi, 
Rose des roses, fleurs des fleurs. 
Certes mout l'aim : Diex doinst qu'aint moi 
Et qu'ele i mece bones meurs. 

La fleurs dont chant est fleurs roiaus. 
De nule flor tant de biens n'ist. 
C'est li vergiers, c'est li prealz 
Ou Sainz Espirs s'aümbre et gist. 
C'est la pucele emperïalz 
Qu'apelons mere Jesu Crist, 
Ou li fix Dieu, qui tant fu biaus, 
Pour nous sauver char et sanc prist. 

Mere Dieu, trop a le cuer vain 
Qui ne te sert par grant deduit, 
Car tu portas en ten douz saim 
La douce espece et le dous fruit 
De quoi nos sommes soir et main 
Rasazïé et peü tuit. 
Sacrares fu dou sacré pain 
Qui les angles paist jor et nuit. 

Dame, seur toz nons est li tienz 
Dous et piteus, dignes et hauz. 
Tu iez la dois de tous les biens 
Tu iez dou ciel pons et portaus. 
Dame, tu iez de toutes riens 
Tous li confors, tous li consaus. 
Par tes preces tous nous soustiens, 
Car seur tous sainz pués tu et vaus. 

Dame d'aval, dame d'amont, 
Dame de quanque Diex a fait, 
Ta grans douceurs bien nous semont 
Que te servommes tuit affait. 
Dame, bien ont monté le mont, 
Bien sunt gari, bien sunt refait 
Cil qui te servent en cest mont, 
Car ja leur lit ou ciel sunt fait. 


Pour conforter mon cuer et mon coraige, 
Un son dirai de la virge honoree 
Qui en ciel est et en terre aouree, 
Qui tous nous a delivrés de servage. 
A li amer soit chascuns ententilz, 
Car tant par est debonaire et gentilz 
Tous ses amans met ou ciel et marie. 
Mout se fait bon marïer a Marie. 

En Nostre Dame a mout haut mariage ; 
Car, luez qu'a li s'est l'ame marïee, 
De fole amor l'a mout tost varïee 
Et mout l'a tost retraite de folaige. 
Mout par est faus et mout est enfantix 
Qui ne la sert, malades et santix. 
Toz celz donra qui bien l'aront servie 
Joie sans fin et pardurable vie. 

Pucele en cui toute douceurs repose, 
Chascuns te doit amer de toute s'ame ; 
Amer te doit tous hom et toute fame 
Et honorer par deseur toute chose. 
Dame, dou ciel la porte desserras, 
Dame, en haut liu touz ciax i aserras 
Qui bien t'aront servie et reclamee : 
Bien iert de Dieu qui bien t'ara amee. 

Fleurs d'aiglentier, fleurs de lis, fresche rose, 
Fleurs de tous biens, fleurs de toutes fleurs, dame, 
En tes sainz flanz cil s'enclost, clere gemme, 
Qui en sen poing toute rien a enclose. 
En tes sainz flans le roi des rois portas, 
En tes douz flanz tous depors aportas : 
Tu aportas la deportant portee 
Qui au monde a toute joie aportee. 

Dame, de cui tant de douceur recorde 
Et tant de bien toute Sainte Escriture, 
Mout est cix faus et de male nature 
A toi servir qui tous tans ne s'acorde. 
Qui mout ne t'aimme obscurs est mout et lais 
Mais cil qui t'aime est plus blans que nus lais. 
Qui t'amera, pucele delitable, 
Em paradis serra a riche table. 

Fluns de douceur, fons de misericorde, 
Pecine et dois qui tout le monde cure, 
De tous pechiez tous nos leve et escure, 
Et a ton fil, dame, tous nous concorde. 
Chascuns de nous, dame, s'est tant mesfais, 
Se tu nos lais jugier selonc nos fais, 
Dampné serons en flanbe pardurable. 
Merci ! merci ! roïne esperitable. Amen. 


Pour chaus esbatre et deporter 
Qui se deportent en porter 
Honeur celi qui Dieu porta, 
Myracles ou grant deport a 
Rimoier vuel par grant deport, 
Car en trouver mout me deport 
De celi qui fist la portee 
Qui toute joie a aportee. 
En li loer est mis depors, 
Car c'est la rive et li drois pors 
Qui toz les dous depors aporte 
Et qui dou ciel est pons et porte. 
Il m'est avis que truis el livre 
Qui matere me donne et livre 
Qu'ainz que Persant par leur pooir 
Rome venissent asseoir, 
Un evesque eut doz et propice 
En la contree de Celice. 
Cis evesques eut un visdame 
Qui mout honoroit Nostre Dame 
Et par paroles et par fais. 
Si bons hom ert et si parfais 
Que mout estoit de grant renon. 
Theophilus avoit a non. 
Tant estoit douz et tant humainz 
Qu'il ne pooit tenir as mainz 
Tot ne donast a povre gent. 
N'estoit pas sers a son argent, 
Car ses argens si le servoit 
Que l'amor Dieu li deservoit. 
Ses evesques, tant com veschié, 
Regart le fist de s'eveschié, 
Car sans doutance bien savoit 
Que tant de biens en lui avoit 
Et tant estoit de sainte vie 
Ne fesist nule vilenie 
Por promesse ne por avoir. 
Sages hom ert de grant savoir 
Et plains de grant discrecïon. 
Tant ert de grant religïon 
Et plainz de grant humelité 
Qu'il n'avoit clerc en la cité 
N'en l'eveschié de tel renon. 
La sade virge au sade non 
Qui nommee est virgene Marie 
Honera mout toute sa vie ; 
Buer la servi et buer l'ama. 
S'a son besoing la reclama, 
Ne cuit que pas la trovast sorde, 
Car n'est douceurs en li ne sorde. 
Quequ'il estoit en si haut pris, 
A sen evesque est uns maus pris 
Dont ne puet estre respassés. 
Quant fu del siecle trespassés, 
Tuit s'asamblerent clerc et lai, 
S'ont esleü sans nul delai 
En l'oneur Dieu et Nostre Dame 
Theophilum, lor bon visdame. 
Communement prennent a dire 
C'om n'i porroit millor eslire 
Ne plus discré ne plus ydoine. 
Theophilus est en agoine 
Et esfreez trop durement, 
Car il seit bien certainnement 
Se tele honeur prent et embrace, 
Vainne gloire, qui maint mal brace, 
Tost le porra si embracier 
Que maint mal li fera bracier. 
Ainc tant ne l'en sorent proier 
Dire lor vosist n'otroier 
Lor sire fust ne lor evesques. 
Lors fisent tant que l'arcevesques 
Par ses letres tost le manda 
Et durement li commanda 
Qu'alast a lui, nel laisast mie, 
Et receüst la signorie 
Que Diex li avoit envoïe. 
N'i ala pas cele foïe, 
Mais plus qu'il peut s'en delaia 
Com cil qui mout s'en esmaia. 
Quant li puples vit le delai, 
Tuit s'aünerent clerc et lai 
Et a grant force l'i menerent, 
L'arcevesque le presenterent. 
L'arcevesques, qui bien savoit 
Le bien que Diex mis i avoit, 
De sa venue fist grant feste. 
Asez li prie et amoneste 
Que s'oneur prengne isnelement. 
Theophilus mout humlement 
As piez li chiet sanz demoree ; 
Face moillie et esploree, 
A jointes mains merci li crie 
Et doucement por Dieu li prie 
Qu'en tel point com il est le laist 
Et de ceste honeur le relaist, 
Car n'est pas dignes de tel chose. 
L'arcevesques forment le chose 
De ce que tel honeur refuse, 
Mais Theophilus si s'escuse 
Et si forment pleure et souspire 
L'arcevesques n'en seit que dire. 
Por savoir et por esprover 
S'il le porroit en point trover 
Que ceste honeur volsist avoir, 
Doné li a par grant savoir 
Trois jors d'induces et d'espace. 
Ne seit l'arcevesques qu'il face, 
Car au tiers jor en rest plus frois 
Ne fu a la premiere fois : 
Ainc por nului n'en volt rien faire. 
Quant li puples vit ceste afaire, 
Et l'arcevesques ensement, 
Un autre ont pris isnelement. 
Maintenant li noviaz evesques, 
Quant ordené l'ot l'arcevesques, 
A grant joie s'en repaira. 
Maus consaus luez tant le maira 
Et tant le taria envie 
Theophilum sa signorie 
Toli et fist novial vidame. 
Anemis, qui deçoit mainte ame 
Et qui de duel font et remet 
Quant voit nului qui s'entremet 
De Dieu servir et de bien faire, 
Mout grant joie eut de cest affaire. 
Li decevans qui seit maint tor 
Jor et nuit tant tornoie entor 
Et tant l'asaut et tant le tente 
Et tant durement le tormente 
Et tant l'esprent d'ardeur et d'ire 
Ne seit que faire ne que dire. 
Por un petit Dieu ne renoie, 
Por un petit qu'il ne se noie, 
Por un petit qu'il ne s'estrangle. 
« Ha ! las ! fait il, or sui j'en l'angle, 
Or sui je maz, or sui je pris. 
Haus clers estoie de haut pris : 
Or ai tant fait par moi meïsme 
Que chifrés sui en angorisme. 
Bien m'ont dyable empeechié 
Quant je ne reciu l'eveschié. 
Comme musars bien m'amusai 
Quant je tele honeur refusai. 
Mielz wel m'ame soit escillie 
El feu d'enfer et graïllie 
Que je haus hom ne soie encore. 
Hahi ! maufés, car aquer ore 
Et se me di en quel maniere 
A m'oneur revenrai arriere. 
Ahi ! maufez, car acorez ! 
S'a cest besoing me secorés, 
Vostre hom et vostre clers serai 
Et toz jors mais vous servirai. 
Ne servirai mais en ma vie 
Ne Dieu ne sa mere Marie. 
Apertement puis bien veoir 
De moi aidier n'ont nul pooir. » 
En la vile un gïu avoit 
Qui tant d'engien et d'art savoit, 
D'entreget, de fantosmerie, 
De barat et d'enchanterie 
Que devant lui apertement 
Faisoit venir a parlement 
Les anemis et les dyables. 
Cilz gïus ert si decevables 
Et tant savoit barat et guille 
Que des plus sages de la vile 
Avoit tornés a sa creance. 
Tant savoit d'art de nigromance 
Que l'anemi faire faisoit 
Toutes les riens qu'il li plaisoit. 
Par son conseil aloit mainte ame 
El feu d'enfer et en la flame. 
Theophilus li radotés, 
Qui enginiez et asotez 
Fu si com vos avez oï 
Et qu'anemis ot esbloï 
Si qu'en lui n'ot sens ne raison, 
Au gïu vient en sa maison 
Com cil qui li dyables porte. 
Tout coiement hurte a la porte. 
Cil qui faite eut mainte male evre 
Mout tost acort et la porte oevre. 
Quant il le voit si esperdu, 
Bien seit qu'il a le sens perdu 
Et que dyable l'ont soupris. 
Theophilus, qu'avoit espris 
Vainne gloire trop durement, 
As piez li chiet isnelement. 
« Sire, fait il, por Dieu, merci ! 
Tant ai le cuer taint et noirci 
Por un petit je ne part d'ire. 
Mes evesques, mes noviaus sire, 
Qui Diex destruie, ensi l'assol, 
Bouté m'a jus de delassol 
Et mis en aré en espace. 
Si sui dolens ne sai que face. 
Tolue m'a ma seignorie : 
S'en ai tel duel et tele envie 
Por un petit d'ire ne crief. 
Se je par vos n'en vien a chief 
Et je par vos ne rai m'oneur, 
Morir m'estuet a desoneur. » 
Cis qui mout seit d'art et d'engien 
A ses paroles entent bien 
Que souspris l'a li anemis. 
« Certes, fait il, biaus doz amis, 
Se vous fuissiés uns tribouleres 
Uns useriers, uns amasserres, 
Uns flateres, uns serf a gre, 
Encor fuissiez el haut degré 
Dont l'evesques vos a jus mis. 
Tuit vo prelat, biaus doz amis, 
Tant sai je bien de lor affaire, 
Des bones gens n'ont mais que faire. 
Leurs benefices toz enportent 
Cil qui les grans bourses aportent. 
Nus n'en a rien s'il ne l'achate, 
S'il ne losenge et s'il ne flate. 
De jor en jor vo lois enpire. 
Tot vo prelat, bien le puis dire, 
Honeur ne portent nul preudome. 
Fait vos a on, c'en est la some, 
Biauz doz amis, grant desoneur, 
Mais plus arez encor d'oneur 
Qu'ainc n'eüstes a nul tempoire 
Se mon conseil en volés croire. 
- Bien vos querrai, fait il, biaus sire. 
Ne roverés faire ne dire 
Que je trop volentiers ne face. 
Mais aidiez moi par vostre grace ! » 
Li gyüs, qui plains est de fiel, 
Qui au chaitif desous le miel 
Muce le venim et repont, 
Simplement li dit et respont : 
« Biaus doz amis, comme senés 
Demain au soir ci revenés 
Toz seus sanz nule compaignie. 
Qui sages est, il ne doit mie 
Reveler partot son afaire. 
Qui puet, il doit mout d'amis faire, 
Mais de mil doit un seul eslire 
Li sages por son secré dire. 
Qui son conseil a chascun conte 
Souvent en a anui et honte. 
Ovrer devés seneement. 
Sachiez que mout priveement 
Cest afaire volrai traitier. 
Ja ne s'i sara si gaitier 
Vos evesques, ce sachiez bien, 
Que ne soiez, tout maugré sien, 
Sires de lui et de ses chosez, 
Ja ne seront si bien enclosez. 
Certes, quant revenrez demain, 
Je vos menrai tout main a main 
Mon roy et mon signor veoir. 
J'ai a sa cort si grant pooir 
Que bien vos cuit faire de lui. 
Gardez n'en parlés a nului 
Devant que vos ci revenrez. 
Certes buer fustes engenrez 
S'a lui vos poez acointier. 
Je vos i cuit si empointier 
Qu'il vos fera encor evesque 
Ou apostoile ou archevesque. » 
Theophylus li desvoiez, 
Li durfeüs, li faunoiez, 
Congié a pris, si s'en repaire 
Tout coiement a son repaire. 
L'endemain, luez qu'anuitié fu, 
Con cil qui fu espris dou fu 
Qu'avoit soufflé li anemis, 
Toz seus au chemin se rest mis. 
Ciez le gyü en vient tot droit, 
Qui mout grant feste en fait luez droit. 
Assez le baise, assez l'acole. 
Ja le menra a tele escole 
Ou malement iert escolez. 
« Ne soiez tristez n'adolez, 
Fait li gïux, biaus doz amis. 
Je me sui ja tant entremis 
Et tant penez de vostre afaire 
Qu'a mon signor vos ferai faire 
Quanqu'oserez de bouche dire. 
Par moi vos salue mes sire 
Et par chierté vos a mandé. 
Il m'a bien dit et commandé 
Et se m'en a tenu mout cort 
Que je vos main veoir sa cort 
Et la grant feste qu'il demainne. » 
Li desloiaus atant l'en mainne 
Au teatre fors de la vile. 
Bien le deçoit et bien le guille. 
Li lerres, li boute-en-corroie, 
Bouter le fait en tele roie 
Ou perdera le cors et l'ame 
Se Diex nel fait et Nostre Dame. 
Li gïux plains d'igniquité, 
Quant le tient fors de la cité, 
Mout le conforte et asseüre. 
Mais la nuis est tainte et oscure, 
S'en a grant hide et grant freeur. 
« N'aiez doutance ne peeur, 
Fait li gïux, por choze qu'oiez 
Ne por merveille que tu voiez. 
Ne te saingne por nule rien, 
Ce te commant et deffen bien, 
Ne por rien nule qui t'apere 
Ne reclaimme Dieu ne sa mere. » 
Theophilus sanz contredit 
Tot li otroie quanqu'il dit. 
Li souprenans qui l'a soupris 
Maintenant l'a par la main pris 
Et se li dist : « Lieve la teste. 
Or puez veoir la haute feste 
Que je pieç'a t'avoie dite. 
Bien puez veoir n'est pas petite 
La grant joie que cil demainnent 
Qui mon signor portent et mainnent. » 
Theophilus tranble et fremie, 
Tel paour a ne seit qu'il die. 
Avis li est, quant s'en prent garde, 
Toz li païs esprengne et arde. 
D'anemis voit plus de cent mile. 
Avis li est qu'entor la vile 
Processïon voisent faisant. 
Ne sont pas mu, coi ne taisant, 
Ainz font tel tumulte et tel bruit 
Toz li païs, ce samble, bruit. 
Leur maistre et leur signor comportent. 
Chandelabres et cierges portent 
Et blans mantiaus ont affublés. 
Lors fust volentiers reculés 
Danz Theophilus s'il osast 
Por le gïu qu'il nel chosast. 
Emmi aus toz voit un dyable 
Si grant et si espoentable 
Qu'a son sanblant fait bien sanbler 
Terre doie faire tranbler. 
Des autres est princes et sire. 
Theophilus ne seit que dire. 
Mout s'en va pres qu'il n'ist dou sens. 
Tant voit d'anemis en toz sens 
Nus n'en saroit dire le nombre. 
Bien ara tressailli son umbre 
S'il n'ist dou sens ainz qu'il retort. 
Mais n'a pooir qu'il s'en destort, 
Car li gïux, qui mout se painne, 
Entr'alz l'en trait a quelque painne 
Et bien li dit qu'il ne se saint 
Ne ne reclaint sainte ne saint. 
Quant l'a veü li anemis, 
Au gyü dist : « Di moi, amis, 
Qui est cist hom ne dont vient il ? 
- Sire, fait li lerres, c'est cil 
De cui prïé tant vos avoie. 
Il est entrez en bone voie 
Se vos le volés avoier. 
Biaus sire, dit li avoie ier 
Qu'anuit a vos ci l'amenroie 
Et que de lui vos prïeroie. 
Grant mestier a de vo conseil, 
Et je li pri, lo et conseil 
Qu'il face quanque vos volrés, 
Car de bien faire li porrés 
La moitié plus qu'il ne volroit 
Ne que souhaidier ne porroit. 
Por ce l'ai je ci amené. 
Ses evesques l'a mesmené, 
S'en a le cuer taint et noirci. 
Consilliez l'en par vo merci. » 
Li dyables respont atant : 
« Por ce que tu m'en prïez tant, 
S'il renoie sanz demorance 
Et son baptesme et sa creance, 
Dieu et sa mere, sainz et saintes, 
Encor li donrai honors maintes. 
Cele meïsme qu'a perdue 
A grant feste li ert rendue, 
Et s'iert de l'evesque si sire 
Commander ne volra ne dire 
Que l'evesques luez droit ne face. 
Mais il ne puet avoir ma grace 
Ne ne puet estre que je l'oie 
Se sa creance ne renoie, 
Son Dieu et sa mere Marie, 
Qui jor et nuit tant me tarie 
Et tant m'esqueut de toz mes drois 
Que je la has en toz endrois. 
Et se couvient sanz nule aloigne 
Que bone chartre encor m'en doigne. 
Maint crestïen m'ont deceü : 
Quant dou mien ont assez eü, 
Et mes honeurs et mes hauteces, 
Mes grans avoirs et mes richeces, 
Se se confessent et repentent. 
Ensi si me gillent et mentent : 
Mes honors prennent et reçoivent 
Et puis aprés si me deçoivent 
Luez droit qu'a confessïon viennent. 
Ne sai ou vont ne qu'il deviennent, 
Ja puis un seul n'en reverrai. 
Ja crestïen mais ne querrai 
Se n'en ai lettres et sael. 
Ne m'en tenront mais por chael. » 
Theophilus li desvoiez, 
Con cil qui toz est fannoiez, 
As piez li chiet isnelement, 
Se li baise mout humlement. 
Quanqu'il a dit tot li otroie : 
Et Dieu et sa mere renoie, 
Et sacrement, foi et baptesme. 
Por la chose estre encore plus pesme, 
Por afremer plus fermement, 
Por plus dampner dampneement, 
Bone chartre l'en a donnee 
De son anel bien saelee. 
Ja ne querra mais en sa vie 
En Dieu n'en sa mere Marie, 
Mostier n'eglise n'amera 
Ne bien n'aumosne ne fera. 
Ce dit ses sealz et tesmoigne. 
Li dyables sanz plus d'aloigne 
En enfer ses lettres enporte. 
Mout est joians, mout se deporte 
Quant par sa gille le visdame 
A fait renoier Nostre Dame, 
Que tant amee et tant servie 
Avoit toz les jors de sa vie, 
Et qui tant ert de grant renon 
Peu parloit on se de lui non. 
Par la providence devine, 
Si com mes cuers le me devine, 
La nuit meesme que ch'avint 
A l'evesque telz voloirs vint 
Que durement se tormenta 
Et durement se dementa 
Quant ot Theophilum osté 
Por nului de sa provosté. 
Mout l'en reprent sa conscïence 
Por ce qu'il ert de grant scïence 
Et de sainte vie et d'oneste. 
La matinee a mout grant feste 
Theophilum a tost mandé. 
Prïé li a et comandé 
Qu'il reprengne sa signorie 
Par couvent qu'en tote sa vie 
Jamais ne l'en coroucera 
Ne jamais chose ne fera 
Dont li doie mau gre savoir, 
De lui et de tout son avoir 
Et de l'eveschié soit toz sire. 
Tant par est liez ne set que dire 
Theophilus de ces noveles ; 
Mout li plaisent, mout li sont beles. 
Tant a fait et tant esploitié 
Qu'il rest plus sires la moitié 
C'onques devant esté n'avoit. 
Li gïux, qui assez savoit 
De la male malavanture, 
Priveement par nuit obscure 
Assez souvent aloit a lui. 
« Biauz tres doz sires, a nului 
Ne dire, fait il, nostre afaire. 
A mon signor te ferai faire 
Plus que n'oseras soushaidier. 
Encor t'i cuit je tant aidier, 
Se nostre affaire tres bien çoiles, 
Que de Rome ieres apostoiles. 
Enne vois tu, biauz doz amis, 
Com mes sires t'a tost remis 
Et rasis en ta signorie ? 
Tes Diex ne sa mere Marie 
S'en feïssent tot lor pooir, 
Ne t'i peüssent raseoir. 
Servis les as mout longement, 
Mais bien saiches certainnement 
Qu'ainc d'aus servir biens ne te vint. 
Onques encore honeurs n'avint 
A nul home qui ait servie 
Cele dame, cele Marie 
Dont crestïen font si grant feste. 
Garde sor les iex de ta teste, 
Se tu vielz que nus biens t'aviengne, 
Jamais de li ne te souviengne. 
Seur totes riens de ce te garde 
Que nes s'ymage ne regarde : 
Ne t'en porroit nus biens venir. 
Noblement te dois contenir 
Et cointement d'or en avant. 
Ton us que tenoies devant 
Te commant je tout a laissier. 
On se puet bien trop abaissier 
En trop d'umelité avoir. 
Riches hom iez de grant avoir, 
Se dois estre cointes et gobes. 
Tu dois avoir mignotes robes, 
Biaus palefrois et biax destriers, 
Dorez lorainz, dorez estriers, 
Sele doree, esperons d'or. 
Boif et manjue assez et dor 
Et fai tot ce qu'au cors plaira, 
Car assez iert qui mal traira. 
Tant ai je bien del sicle apris 
Que partot est vielz et despris 
Et assez trueve mesacointes 
Qui ne se tient nobles et cointes. 
Qui se tient vielz, chascuns l'aville. 
Simples hom ne valt une bille. 
Trop pappelars estre soloies 
Quant tu a genoillons lavoies 
Les piez la povre ribaudaille. 
N'afiert a home qui riens vaille 
Qu'il leit les piez a un truant, 
Car crapeus sont, ort et puant. 
Bien assotés certes estoies 
Quant tu del tien les revestoies 
Et en esté et en yver. 
Fi ! milz volsisse que li ver 
Toz les eüssent demengiez. 
Tu restoiez si aengiez 
De vermine que toz puoies. 
Par la haire que tu vestoies 
Tu renduroies si grans painnes 
De jeünes, de trïolainnes 
Jaunes eres com piez d'escouffle. 
Tout ce ne vaut une viez mouffle ! 
Boif et menjue et si t'aaisse. 
Hom qui trop sueffre de malaisse 
Ne puet mie longement vivre. 
Je te commant tot a delivre 
Que tu t'aaise en toz endrois. 
Tu iez biaus clers et bien adrois, 
Si dois ton cors tot chier tenir 
Et se te dois si contenir 
Que joinne et viel, petit et grant 
De toi servir soient engrant. » 
Theophilus le gïu croit, 
Qui nule nuit ne se recroit 
Que conssillier ne vaingne a lui. 
Theophilus ne croit nului 
Fors le larron qui tot l'enchante. 
Theophilus ne list ne chante, 
Theophilus n'entre en eglyse, 
Theophilus ne fait servisse 
Ne chose nule qui Dieu plaise. 
Theophilus aimme mielz aise, 
Richece, honeur et signorie 
Que ma dame sainte Marie, 
Que tant soloit devant amer. 
Theophilus perille en mer, 
Theophilus affondre et noie, 
Theophilus deve et faunoie, 
Theophilus a cuer de fer. 
Theophilus el feu d'enfer 
S'enfuit le trot et les grans sauz. 
Saint Martin lait et prent la saus. 
Theophilus lait Jhesu Crist 
Et sa mere por antecrist. 
Theophilus a tant mesfait, 
Se Nostre Dame ne le fait, 
Que nul jor mais n'ara merci. 
Bien doit avoir le cuer noirci 
Quant por un peu d'oneur terrestre 
A renoié le roi celestre 
Et au maufé vendue s'ame. 
Ainz n'eurent mais si fier visdame, 
Ce dïent tuit par la cité. 
Si l'ont li dyable escité 
Et mis el cuer si grant orguel 
Qu'a painnes daingne torner l'uel 
Ne regarder vers povre gent. 
Il leur soloit doner l'argent 
Et les solers et les coteles. 
Nes as mesiaus et as meseles 
Soloit basier et piez et mains. 
Theophilus, c'est or del mains, 
A bestorné si son affaire 
Talent n'a mais de nul bien faire. 
Si se demainne cointement 
Qu'il n'a mais nul acointement 
A nului, tant soit fiers et cointes. 
Povres gens et povres acointes 
A il del tot desacointiez. 
A l'anemi s'est acointiez, 
Qui tant le fait musart et cointe 
Que de tous biens le desacointe. 
Devant estoit humles et doz, 
Or est cointes, fiers et estoz. 
Devant ert frans et debonaire, 
Or est cuivers et de put aire. 
Devant estoit bons crestïenz, 
Piteus et douz et pacïenz 
Et plainz de grant religïon ; 
Or a toute s'entencïon 
En vanité et en luxure. 
De nule honeur n'avoit ainz cure, 
Mais or i bee adez et pense. 
Devant soloit faire despense 
De toz ses biens a povre gent, 
Or amoncele or et argent 
Por lui lever et essaucier. 
Povre gent soloit deschaucier, 
Or les boute, fiert et laidenge. 
De toz biens faire si s'estrange 
Et si bestorne tot son estre 
Ce n'est mais cil qui soloit estre. 
Si laidement est deceüs 
Que trebuchiez est et cheüz 
El piege de desesperance. 
En Dieu n'a mais nule fiance 
N'en sa mere n'en saint n'en sainte. 
Dyable ont si sa lampe estainte 
Qu'il ne seit mais quel part il torne, 
S'il anuite ne s'il ajorne. 
De Dieu et de toz biens s'esloingne. 
La volenté de sa charoigne, 
Quez qu'ele soit, asevist toute. 
Avuglés est, ne voit mais goute. 
Theophilus est en mal point. 
Vers enfer droit son cheval point 
Ne se n'i a ne frain ne bride. 
Grant merveille est s'il n'a grant hide, 
Car li dyables li a toutes 
Son frain et ses renes derroutes. 
Mais ma dame sainte Marie, 
Qui ses amis onques n'oblie, 
Ne volt soufrir qu'il fust perdus. 
Quant vit qu'il fu si esperdus 
Que ses chevaus par fin esfors, 
Qui mout estoit tyrans et fors, 
El val d'enfer s'en avaloit 
D'un frain qui cinc cens mars valoit 
Son cheval si li enfrena 
Qu'a droit chemin le ramena. 
Ele seut bien qu'il li covint 
En liu et en tans li sovint 
De ce que tant l'avoit servie 
Et amee toute sa vie. 
La dame en cui pitez est tote, 
Quant vit qu'il ne veoit mais gote 
N'il n'avoit mais sens ne memoire, 
Son piteuz fil, le roi de gloire, 
Piteusement en depria. 
Et li doz Dieu qui tot cria, 
Par les preces sa douce mere, 
Eut tel pitié de sa misere 
Qu'il nel volt mie jeter puer, 
Ainz li rendi les ielz del cuer. 
Quant Diex droit sens li eut rendu 
Et son cheval, col estendu, 
Vit vers enfer droit eslaissiet, 
Son frain, qu'avoit devant laissiet, 
A deus poinz prist et renpoigna. 
Cil qui son frain en son poing a 
Legierement son cheval torne 
Et del mau pas bien se destorne. 
Se l'escriture ne nos ment, 
Nostre cheval, nostre jument, 
C'est nostre lasse de charoigne. 
Sachiez por voir ne nos besoigne 
Que ses aviaus toz li façommes. 
S'el col le fraim ne li laçommes, 
Elle sera si orgilleuse, 
Si regibans, si reveleuse, 
Se Diex m'aït et Nostre Dame, 
Qu'ele volra chevauchier l'ame 
Et en enfer droit l'enmenra ; 
Ja por nului ne remanra. 
Cis frains c'est bone conscïence. 
N'est nus, tant soit de grant scïence, 
Se cestui frain forment n'empoingne, 
Que folement sovent ne poingne. 
Cui conscïence ne reprent 
Plus tost au mal qu'au bien se prent. 
Cui conscïence ne remort 
Jor et nuit point contre sa mort. 
Sachiez por voir, n'en doutez mie, 
Cui conscïence ne chastie 
A nul mal faire ne s'areste. 
Ainz est bestïauz comme beste 
Hom qui n'a point de conscïence. 
S'autant ou plus avoit scïence 
Com eut Hylaires et Ambroises, 
Ne li vaut ele deus framboises. 
Quant plus a sens et mains li vaut, 
Quant conscïence li defaut, 
Toz ses drois senz li est faillis. 
Quant il plus set, pis est baillis ; 
Quant il plus set, plus se mesfait 
Se bien n'enseigne et bien ne fait. 
Conscïence, c'en est la somme, 
Est li forz frainz dont li preudome 
Sont refrené et retenu. 
Ne voi si viel ne si chenu, 
S'il n'a ce frain, se Diex me saut, 
Qui tost n'ait fait un malvais saut. 
Theophilus mau saut sailli 
Quant conscïence li failli, 
Et, luez que Diex li renvoia, 
A droit chemin le ravoia. 
Theophilus, quant se porpense 
Del grant forfait et de l'offense 
Qu'a fait a Dieu et a sa mere, 
De mainte larme chaude et clere 
Esleve et asrrouse sa face. 
Si grant duel a ne seit qu'il face. 
Mout a grant duel, mout a grant ire, 
Sovent pleure, sovent souspire. 
Maint souspir jete et mainte larme. 
Ne garde l'eure ne le terme 
Que vif dyable estranglé l'aient 
Ou qu'en enfer tot vif l'en traient. 
Lors se reprent a Dieu proier, 
Lors se reprent a saumoier, 
Lors se reprent a jeüner, 
Lors se reprent a aüner 
Povres gens et povres malades. 
Lors li rest doz, lors li rest sades 
Maus a lassier et biens a faire. 
Lors li rest douce l'aspre haire, 
Lors li rest douce descepline. 
De plorer ses pechiez ne fine 
Ne jor ne nuit, ne tart ne tempre. 
Sainz Esperites li atempre 
Si devote devocïon 
Et si poingnant compunctïon 
Dedens son cuer que sanz sejor 
Ses pechiez pleure nuit et jor. 
« Las ! fait il, las ! que devenrai ? 
Las ! quel conseil de moi penrai ? 
Las ! qu'ai pensé ? Las ! qu'ai je fait ? 
Las ! par moi seul ai plus mesfait 
N'ont mesfait ne ne mesferont 
Tuit cil qui furent ne seront. 
Las, faunoiez ! las, durfeüs ! 
Las, engingniés ! las, deceüs ! 
Las, malbaillis ! las, radotés ! 
Las, seur toz autres assotés ! 
Las, seur toz autres mescheanz ! 
Con fui vaincus et recreanz, 
Con je perdi sens et memoire 
Quant por un peu de vainne gloire, 
Por couvoitise et por jactance 
Guerpi ma foi et ma creance ! 
Las, las, las, las ! plus de cent fois ! 
Las, las ! con doi estre destrois ! 
Las, las ! con doi angoisseus estre 
Quant je le puissant roi celestre 
Ai renoié por l'anemi ! 
Las ! bien me doit li cuers par mi 
De fine angoisse et de duel fendre ! 
Las, las ! bien me devroie pendre 
Et estrangler a mes deus mains ! 
Las ! tant ai fait, c'est or del mains, 
Jamais nul jor de mon mesfait 
N'arai merci se Diex nel fait 
Par la prïere de sa mere, 
Qui l'estoile est luisanz et clere 
Qui toz les pecheors avoie 
Par sa douceur et met a voie. 
« Ame chaitive, que feras ? 
Di moi que tu responderas 
Quant Diex venra au jugement 
Et moustera apertement 
Le vermeil sanc, le glorïeus, 
Le saintisme, le precïeus, 
Qui de son saint flanc degouta 
Quant Longis la lance i bouta. 
Quant te dira li puissanz sire : 
Vois ci la honte et le martyre, 
Vois ci le coste et le flanc, 
Vois ci les plaies et le sanc 
Que je por t'amor espandi, 
Que diras tu ? Car le me di ! 
Chaitive, adonques que diras ? 
Chaitive, adonques ou iras ? 
Lase, lase, que poras dire ? 
Quant correciés iert Nostre Sire 
Et aïrés si durement 
Que tranbleront communement 
Angele et archangele tuit ensanble 
Ausi con fait la fueille el tranble, 
Chaitive, adonques que feras ? 
Chaitive, adonc ou muceras ? 
Comment aras adonc pooir 
Regarder l'oses ne veoir ? 
Que diras tu, chaitive, adonques 
Quant trestuit cil qui furent onques, 
Bon et mauvais communement, 
Verront trestot apertement 
Tes renoians renoieries 
Et tes pullentes pullenties ? 
Que diras tu quant Jhesu Crist 
As renoiet por antecrist ? 
Que diras tu, chaitive d'ame, 
Quant tu verras la douce dame 
Qui nommee est virge Marie 
Qu'as renoïe et degerpie ? 
Di moi, di moi, di, renoiee ! 
Di moi, di moi, di, fannoiee ! 
Di moi, di moi, di, di, mesele ! 
Quant verras la sainte pucele 
Dont fist li rois del ciel sa mere, 
Qui plus reluist et plus est clere 
Que clers solaus a miedi, 
Que diras tu ? Car le me di ! 
Lasse, se tu parler peüsses, 
Mout tost conclus, certes, m'eüsses. 
Coupes n'i as, ch'ai je tot fait : 
Seur moi en sont tot li mesfait. 
Vendue t'ai, lasse, au dyable 
Por un peu d'onneur trespassable. 
Se tu pooir seur moi avoies, 
Traïner certes me devroies 
Par tout le monde a une corde. 
Pour aaisier ma charoingne orde 
Et por un peu de seingnorie, 
Lasse, t'ai je tant enhaïe 
Qu'el feu d'enfer t'ai ton lit fait. 
Ha ! las, dolans, tant ai mesfait 
Ne gart l'eure terre m'engloute. 
Las, las ! trop fu ma langue gloute 
Quant renoiai por le dyable 
Le haut seignor esperitable 
Et sa tres douce sade mere. 
Las, las, las, las ! con fu amere 
L'eure que je chaï seur terre ! 
Las ! aucun jor me venront querre 
Dyable a tout leur cros de fer 
Por traïner el feu d'enfer. » 
Quant li las s'est tant tormentez, 
Tant complains et tant dementez, 
Quant a ploré si longement 
Et souspiré parfondement, 
« Las, las ! fait il, que que fait aie, 
Querre m'estuet il a ma plaie, 
Se saiges sui, aucune cure. 
Se cele qui de toz maus cure 
Un peu s'en deingnoit entremetre, 
Tost i saroit grant conseil metre. 
La sainte dame haute et digne 
Tant est piteuze et tant benigne 
Et tant est douce et tant est sade 
Que ne degete nul malade. 
A son saint temple m'en irai, 
Toute ma vie i gemirai. 
Et nuit et jor d'entier corage 
Li prïerai devant s'ymage 
En souspirant a nus genouz 
Qu'a son chier fil, qui tant est douz, 
Me face ma pais et m'acorde 
Par sa tres grant misericorde. 
Je sui a lui si descordez 
Que n'i puis estre racordez 
Ne repaiez fors par li seule. 
Diex ! qu'as tu dit, desloiaus geule ? 
Diex ! qu'as tu dit, geule pullente ? 
Diex ! qu'as tu dit, geule sanglente ? 
Di moi, comment l'apeleras ? 
Di moi, comment la nomeras ? 
Di moi, comment seras tant ose 
Qu'osez nomer la fresche rose 
Qui tant est fresche, bele et clere 
Que Diex en volt faire sa mere ? 
Di moi, di moi, di, fannoïe, 
Quant tantes fois l'as renoïe 
Por le dyable et deguerpie, 
Comment seras tu tant hardie 
Que nomer osez son saint non, 
Qui tant par est de grant renon ? 
Del feu d'enfer, lasse, arderas 
Si tost com tu la nomeras. 
Ha, las ! pechieres ! tant ai fait 
Et tant pechié et tant mesfait 
Que cherrai en desesperance. 
Las, qu'ai je dit ? Or fu c'enfance, 
Car assez puet Diex de lassus 
Plus pardonner que pechier nus. 
En desespoir ja ne cherrai, 
Mais orendroit quanqu'en terre ai, 
Sanz retenir riens qui soit nee, 
Guerpis sanz nule demoree. 
En l'onneur Dieu, qui me cria, 
Le siecle et tot quanqu'il i a 
Et le dyable et s'acointance 
Guerpis sanz nule demorance. » 
Li bons pechiere atant se drece. 
Tot em plorant mout tost s'adrece 
Vers une eglyse Nostre Dame, 
Se li commande et cors et ame. 
En l'eglyse entre sanz demeure. 
Laienz gemist et laienz pleure, 
Laienz jeüne, laienz veille. 
Laienz fait il tante merveille 
N'est nus qui reciter le sace. 
Ses chevialz trait, ses chevialz sace, 
Son vis depiece et esgratine, 
Son pis debat et sa poitrine, 
Et a terre souvent s'estent. 
Theophilus a riens n'entent 
Fors a proier la douce dame 
Que daint avoir merci de s'ame. 
« Mere, fait il, au roi del ciel, 
Qui plus iez douce de nul miel, 
Qui plus iez douce et savoreuse, 
Plus debonaire et plus piteuse 
Et plus souef et plus benigne 
Et plus tres sainte et plus tres digne 
Que ne porroit langue retraire, 
A bone fin me daingne traire. 
Ha, mere au roi qui tot cria, 
Ainz nus de cuer ne te pria 
Cui ta douceurs feïst le sort. 
Dame en cui toutes douceurs sort, 
Sacree virge debonaire, 
Ne sai que dire ne que faire 
Se ta douceurs ne me regarde. 
M'ame et mon cors met en ta garde. » 
Theophilus quarante jors 
En abstinences et en plors 
Dedens le temple demora. 
Adez gemi, adez ora 
A nus genolz et a nus coutes. 
Mais cele ou les douceurs sunt totes, 
Quant voit qu'il a tant travillié, 
Tant geüné et tant villié 
Et qu'en son cuer a tant d'anui, 
Vers mienuit s'apert a lui. 
Theophilus tranble et tressue 
Tot maintenant qu'il l'a veüe, 
La visïon de Nostre Dame. 
Avis li est que feu et flame 
Doie saillir de son cler vis. 
Si tres fiere est, ce li est vis, 
Et si le despit et desdaingne 
Qu'ele regarder ne le daingne, 
Ainz dit mout desdaingneusement 
Que trop est plains de hardement 
Quant il l'apele ne reclaimme, 
Car lui ne ses prïeres n'aimme. 
« Di va ! fait ele, renoiez ! 
Comment iés tu si faunoiez 
Que tu le haut signor apeles 
Que j'alaitai de mes mameles ? 
Ne moi ne lui porcoi reclaimmes 
Quant tu ne l'un ne l'autre n'aimmes ? 
Ta puanz bouche orde et glueuse, 
Comment est si presumptueuse 
Que moi ne lui apeler ose ? 
Di moi, comment serai tant ose 
Que men doz fil depri por toi 
Quant as guerpi et lui et moi ? 
Trop as presumptueus corage, 
Quant au dyable as fait homage, 
Se tu cuides qu'aidier te doie. 
Cuides tu donques que je soie 
Si souffrans et si debonaire 
Mes anemis doie bien faire ? 
Cuides tu donques que bien face 
Nului qui moi ne mon fil hace ? 
Cuides tu donques c'aidier doie 
Celui qui le signour renoie 
Qui char et sanc prist en mon cors ? 
Voirs est qu'il est misericors, 
Mais justes est si durement 
Que quanqu'il fait fait justement. 
Mes bons amis estre soloies, 
Car jor et nuit mout me servoies, 
Mais tu as si mué ton estre 
Que li dyable tot peestre 
Peestrement t'enporteront. 
Tout peestre te jeteront 
En leur jaiole et en lor chartre. 
Boen escrit ont et bone chartre 
Que toz iez leur et mors et vis. 
Tu as tant fait, ce m'est avis, 
Nus ne puet mais, sanz force faire, 
Nul conseil metre en ton affaire. » 
Theophilus souspire et pleure, 
La mere Dieu sovent aeure, 
La mere Dieu sovent deproie 
Qu'ele l'escout et qu'ele l'oie 
Et pitié daint avoir de s'ame. 
« Laise m'ester, fait Nostre Dame. 
Trop durement m'as correcie 
Quant as mon fil et moi laissie 
Por un petit d'oneur terrestre. 
- Ha, douce mere au roi celestre, 
Ce li respont li las adonques 
En souspirant, il n'avint onques 
Ne n'avenra ja a nul fuer 
Que nus qui te priast de cuer 
Secors n'eüst tost et aïe. 
Douce dame sainte Marie, 
Douce pucele debonaire, 
Que porrai je dire ne faire 
Se ta douce misericorde 
A ten douz fil ne me racorde ? 
Que devenrai, ma douce dame, 
Se ne secors ma lasse d'ame ? 
Haute virge, haute pucele, 
Haute roïne, en'iez tu cele 
Dont Diex daigna sa mere faire 
Por pecheürs a lui retraire ? 
Se ta douceurs, dame, refroide 
Et tu deviens fiere ne roide, 
Que devenra ma lasse d'ame ? 
Clere esmeraude, clere gemme, 
Se ta clartés, qui tant est fine, 
Mes grans tenebres n'enlumine, 
Que porrai donques devenir ? 
Quel sentier porrai je tenir 
Ne quel chemin ne quele voie 
Se ta clartez ne me ravoie ? 
Clartez del ciel, clartez del mont, 
Clartez d'aval, clartez d'amont, 
Dame del ciel, dame de terre, 
Porte de paradis et serre, 
Dame et roïne des archangeles, 
Dame qui siez desor les angeles 
A la destre le roi de gloire, 
Ainc nus ne t'eut en sa memoire 
N'ainc nus merci ne te cria 
N'ainc nus de cuer ne te pria, 
Tant iez tu plainne d'amistié, 
Que n'en eüsses luez pitié. 
Mere au seigneur de tot le monde, 
Pucele pure, nete et monde, 
Cent mile fois te cri merci. 
Tant ai le cuer taint et noirci, 
Tant sui dolanz et espris d'ire 
Et tant honteus ne sai que dire. 
Douce dame plainne de grace, 
Tant sui dolanz ne sai que face 
De ce que tant t'ai corecie. 
Se tu vers moi iez aïrie, 
Douce dame, tu as grant droit. 
Bien sai que bien deüst lués droit 
Desoz mes piez la terre fendre 
Et feus d'enfer ma lange esprendre 
Que renoiai ton fil et toi. 
Douce dame, ce poise moi. 
Douce dame, n'en puis plus faire. 
Douce dame, tot mon affaire 
Sez bien et vois, or t'en coviengne. 
Moi ne chaut que li cors deviegne, 
Bele douce piteuse dame, 
Mais que merci aies de m'ame. 
Douce dame, que qu'aie fait, 
Je me repent de mon mesfait. 
Se ne fust, dame, repentance, 
Geüne, aumosne et penitance, 
A mal port fussent arivé 
Cil et celes de Ninivé. 
Raab, qui tant fu pecheresse, 
Legiere, fole et lecheresse, 
Jamais merci ne recovrast 
Se penitance n'i ovrast. 
Se penitance n'eüst fait 
A David pais del grant mesfait 
Qu'il fist d'Urie por sa fame, 
Qu'eüst il fait, ma douce dame ? 
Que reüst fait, dame, sainz Pierres, 
Qui tant fu durement pechierres 
Et qu'anemis tant faunoia 
Que Dieu par trois fois renoia ? 
Sainz Ciprïens, ma douce dame, 
Qui fist a mainte enchainte fame 
Traire et sachier l'enfant del cors, 
Se Diex ne fust misericors 
Et penitance n'i venist, 
Ou alast ne que devenist ? 
Et toz li mondes tot affait 
Chascun jor, dame, tant mesfait 
Qu'il fonderoit el fons d'abisme 
N'ert penitance et tu meïsme, 
Qui les soustiens par ta proiere. 
Bele, tres douce dame chiere, 
Se n'estoit vraie repentance, 
Confessïons et penitance, 
De mal en pis chascuns iroit 
Et toz li mondes periroit. 
Des grans pechiez et des mesfais 
Que j'ai pensez et diz et fais, 
Douce dame, sui repentans, 
Dolans, tristes et dementans 
Si durement com j'onques puis. 
Fluns de douceur, fontaine et puis, 
Mere et norrice au sauveür, 
De ce repentant pecheür 
Aiez pitié qui tant t'apele. 
Tant ai villié en ta chapele, 
Tant geüné et tant oré 
Et tant gemi et tant ploré 
Et tant me repent durement 
Que je sai bien seürement, 
S'ausi douce iez com tu sielz estre, 
Pitiez te penra de mon estre 
Et a ton fil ma pais querras. 
De nule riens nel requerras, 
Ce sai je bien tot sanz doutance, 
Qu'il nel face sanz demorance. » 
La haute dame glorïeuse, 
L'umle pucele, la piteuse, 
La douce virge sainte et digne, 
La debonaire, la benigne, 
Cele en cui sort toute pitiez, 
Toute douceurs, tote amistiez, 
Cele qui est la droite adrece 
Qui toz les pecheürs adrece, 
Cele qui est la droite voie 
Qui touz les desvoiez avoie, 
Cele qui est toz li confors 
De toz foibles et de toz fors, 
Cele qui tant est clere et fine 
Que tot le monde renlumine, 
Cele qui est de si haut estre 
Que del ciel est porte et fenestre, 
Cele qui est tant debonaire 
C'on nel puet dire ne retraire, 
Cele qui est plus enmielee 
Que noviaus mielz en fresche ree, 
Quant voit le las qui s'umelie, 
Qui tant l'apele et tant la prie, 
Qui tant gemist et qui tant pleure, 
De lui s'aproisme sanz demeure 
Et se li dist mout doucement : 
« Iree m'as mout durement, 
Mais tante larme en as ploree 
Et m'ymage as tant aoree 
Que toz li cuers de toi m'apite. 
Por ce que tant par est parfite 
Et tant vraie ta repentance 
Et qu'en moi as tele fiance, 
A mon douz fil ta pais querrai. 
A sez sainz piez ainz l'en cherrai 
Que tes pechiez ne te pardoingne 
Et que sa grace ne te doingne. 
Mais ançois wel sans delaiance 
Oïr ta foi et ta creance. 
« Enne crois tu sanz nul obstacle 
Que cil qui fist son habitacle 
En mes costez et en mes flanz 
Fu Diex et est et iert touz tanz ? 
Enne crois tu bien fermement 
Que cil qui fist le firmament 
Et de nïent le mont cria 
Por home tant s'umelia 
Que char et sanc volt en moi penre 
Et que le cuer par eut si tenre 
Et tant fu douz et tant humainz 
Qu'il estendi et piez et mains 
En crois por rachater le monde ? 
Enne crois tu que la sainte onde, 
La saintisme iaue et li sainz sanz 
Qui degouta de ses sainz flanz 
De mort d'enfer te rachata ? » 
Theophilus luez se jeta 
Tot plorant as piez Nostre Dame. 
« Je croi, fait il, de cuer et d'ame, 
Douce dame, quanque vos dites. 
Bien croi que li Sainz Esperites 
En vos sainz flanz le roi conçut 
Qui mort en crois por nous reçut. 
Bien croi et sai, s'ai grant raison, 
Qu'il fu vrais Diex et fu vrais hom. 
Il fu humains, il fu celestres. 
En crois morut com hom terrestres, 
En crois morut l'umanités, 
Mais au tiers jor la deïtés 
L'umanité resuscita 
Et ses amis d'enfer jeta. 
Bien croi sa resurrectïon, 
Bien croi sa sainte assensïon, 
Bien croi et sai certainnement 
Qu'il revenra au jugement 
Et jugera et mors et vis. 
Qui ce ne croit, il m'est avis 
Qu'il ne porra mie saus estre. 
Bien croi el haut signor celestre, 
Bien croi de vrai cuer et de fin 
Qu'il regne et renera sanz fin. 
Bien croi et sai, estoile clere, 
Qu'il volt de toi faire sa mere. 
Bien croi et sai, quez que je soie, 
Que ta volentez est la soie 
Et que la seue est la tiue. 
Haute pucele douce et piue, 
Bien croi et sai de cuer et d'ame 
Que del ciel iez roÿne et dame, 
De paradis iez clez et serre. 
Dame iez del ciel, dame iez de terre, 
Dame iez d'aval, dame iez d'amont. 
Se li dyable engingnié m'ont, 
Douce dame, pitiez t'en prengne 
Et ten doz fil prïer en daingne. 
Mes secors iez et ma fiance, 
Ma seürtez et m'esperance. 
Mes cuers en toi dou tot s'afie, 
Douce dame sainte Marie. 
Douce pucele glorïeuse, 
Tant iez douce, tant iez piteuse 
Que nus de cuer ne te requiert 
Luez droit ne faces quanqu'il quiert. 
Je te requier en grant angoisse. 
N'est nus qui ma doleur connoisse, 
N'est nus qui sache ma tristrece, 
N'est nus qui sache ma destrece, 
Mon destorbier ne mon affaire 
Fors tu, pucele debonaire, 
Et tes douz fius, li rois de gloire. 
Je t'ai eue en grant mimoire, 
Je t'ai amee durement, 
Je t'ai servie longement, 
Mais ensi est que li dyables. 
Li sousduians, li decevables, 
Li agaitanz, li envïeus, 
Li frois, li fel, li anuieus, 
Par son barat m'a si souspris 
Qu'en ses las m'a lacié et pris. 
A l'aim m'a pris et a la ligne. 
Ne gart l'eure qu'as mains me tigne, 
Ne gart l'eure tot vif me prengne, 
Ne gart l'eure si me sousprengne 
Qu'ensamble enport le cors et l'ame. 
Haute pucele, haute dame, 
Douce dame sainte Marie, 
Mon las de cors, m'ame et ma vie 
D'or en avant met en ta garde. 
Se ta douceurs ne me regarde, 
Tout ai perdu et plus et mains. 
M'ame et mon cors met en tes mains. » 
La sainte dame espiritable, 
La debonoire, l'amiable, 
Quant voit le las qui merci crie 
Et qui tant doucement li prie, 
Respondu l'a mout doucement 
Et se li dist mout lïement : 
« Theophilé, Theophilé, 
Or ont dyable tot filé, 
Or ont dyable tout perdu, 
Or sont il mat et esperdu 
Quant reconnois d'entier corage 
Le roi qui te fist a s'ymage. 
Bien as dyable deceü 
Quant mon fil as reconneü 
Que renoié par lui avoiez. 
Tu iez entrez en bones voiez 
Quant ton pechié as tant ploré 
Et tant veillié et tant oré. 
Tant m'as prïee et tant requise 
Que grans pitiez m'est de toi prise. 
Ma douceur m'as tant recordee 
Qu'a toi sui toute racordee 
Et se ferai toute t'acorde 
Au douz roi de misericorde. » 
Atant de lui s'est departie 
Nostre Dame sainte Marie. 
Theophilus, qui mout fu liez, 
Trois jors adez agenoilliez 
Dedenz le temple demora. 
Adez gemi, adez ora. 
Ainc n'i menja n'onques n'i but 
N'ainc del temple ne se remut. 
Tant par eut grant devotïon 
Et tant eut grant contricïon 
Et de larmes tele habundance 
Qu'environ lui tout sanz doutance, 
Se l'escriture ne me ment, 
Arousa tout le pavement. 
En chaudes larmes fondi toz 
Et fu touz jors a nus genouz 
Devant l'image Nostre Dame. 
De tout son cuer, de toute s'ame 
La mere Dieu merci cria, 
Et ele pas ne l'oblia. 
La tierce nuit revint a lui 
La douce dame qui nului 
Ne desdaingne ne ne despit 
Puisque de cuer l'apiaut et prit. 
La douce dame debonaire 
La tierce nuit a lui repaire. 
Chiere li fait si delitable, 
Si piteuse, si amiable 
Que tout le saoule et refait 
Del douz samblant qu'ele li fait. 
La sainte virge glorïeuse 
Li dist a douce vois piteuse : 
« Par mes preces, biaus douz amis, 
Cil qui en crois a tort fu mis 
Tes chaudes larmes a veües 
Et tes prïeres receües. 
Bien li soufist ta penitance, 
Ce saches tu tout sanz doutance. 
Or garde bien dusqu'a ta fin 
Que tu le serves de cuer fin 
Si que t'ame soit afinee, 
Ainz que ta vie soit finee, 
Ausi com en fornaise ors fins. 
Prochainnement venra ta fins : 
Or garde qu'ele soit si fine 
La grant joie aiez qui ne fine. » 
Theophilus, qui a grant joie, 
As piez la mere Dieu se ploie, 
Assez pleure de chaudes goutes. 
« Dame, fait il, en toi sont toutes 
Les grans pitiez et les douceurs. 
Douce dame, a toz pecheürs 
Iez tu confors et soustenance. 
Dame, toute iez lor esperance 
Et leur consaus et leur aïe. 
Douce dame sainte Marie, 
Encor fremi touz de peür, 
Jamais nul jor n'iere asseür 
Devant que je raie l'escrit 
Qui ma mort devise et descrit. 
Las ! c'est la rienz qui plus m'acore. 
Las ! li dyable l'ont encore. 
Las ! cil escris est en enfer. 
Mais il n'i a porte de fer, 
Tant soit de fer d'enfer feree, 
Que tost ne l'aiez desserree, 
Douce dame, quant toi serra. 
Ja de si loins ne te verra 
Li dyables qu'il ne s'enfuie. 
Douce dame, s'il ne t'anuie, 
Je te requier, je te depri 
Que tant faces par ta merci 
Que ravoir puisse cele chartre. 
Ja li diable en si fort chartre 
N'en si fort liu ne l'aront mise 
Ne la raies a ta devise 
Toutes les fois qu'il te serra. 
Bien sai que ja Dieu ne verra 
M'ame devant que je la raie. 
- Ja de tot ce riens ne t'esmaie, 
Fait Nostre Dame. Biaus amis, 
Quant ton affaire as seur moi mis, 
Jan'i ara tant de meschief 
Que je n'en vaingne bien a chief. » 
La mere Dieu atant s'en part, 
Et Theophilus d'autre part 
Trois jors el temple sejorna, 
Ainc jor ne nuit ne s'en torna. 
La tierce nuit tant eut villié, 
Tant geüné, tant travillié 
Et tant ploré et tant gemi 
Que devant l'autel s'endormi. 
La mere Dieu, la debonaire, 
A tot l'escrit a lui repaire 
Dont il estoit en tel freür. 
Pres s'aproche del pecheür 
La mere Dieu par sa franchise 
Et se li a la chartre mise 
Desor le pis mout doucement. 
Theophilus isnelement 
De la joie s'est esvilliés. 
Durement s'est esmervilliés 
De la chartre quant l'a veüe. 
Dedens son cuer en a eüe 
Si grant leece et si grant joie 
Toz li corages l'en esfroie. 
Si durement s'en esmerveille 
Qu'a painnes seit s'il dort ou veille. 
Si grant joie a ne seit qu'il face. 
Envers le ciel lieve sa face, 
Piteusement pleure et souspire. 
« Ha ! mere Dieu, que porrai dire ? 
Ce dist li las tout en plorant. 
Tant t'ai trovee secorant, 
Tant benigne, tant debonaire 
Que nel sai dire ne retraire. 
Douce dame, bien puis veoir 
Ta grant douceur et ton pooir. 
Haute dame de haut renon, 
Luez qu'apelai ton puissant non 
Et luez qu'en toi mis m'esperance, 
Perdi dyables sa puissance. 
Si tost com vit li anemis 
Que mon afaire eu seur toy mis, 
Abaubis fu, mas et confus. 
Ha ! douce mere Dieu, con fus 
Conceüe d'eüreusse eure ! 
Secoreüs est sanz demeure 
Cui ta douceurs daingne secorre. 
A toi servir doit chascuns corre, 
Haute pucele, soir et main. 
Se vivre puis dusqu'a demain, 
Je te ferai si grant honeur 
Et l'anemi tel desoneur 
Que tout mon errement dirai 
En plainne eglyse et gehirai. » 
Ce fu la nuit d'un samedi 
Que Nostre Dame li rendi 
La chartre de perdictïon. 
Li las par grant devocïon 
L'en mercia a jointes mains 
Plus de mil fois a tot le mains. 
En l'endemain sanz demoree, 
Face moillie et esploree, 
Theophilus sa chartre a prise, 
Plorant vient a la mere eglyse 
Ou l'evesques chante la messe. 
De gent i trueve mout grant presse 
Si com en jor de diemainne. 
Sainz Esperites, qui le maine, 
Dusqu'a l'autel l'en mainne droit. 
Et chiet l'evesque as piez luez droit 
Que l'evangile fu leüe. 
En audïence a conneüe 
Sa destinee et sa purté. 
N'est nus, tant eüst de durté, 
S'il l'entendist, qu'il ne plorast 
Et le douz Dieu n'en aourast, 
Ou tant a de douce douceur 
Que mort ne vielt de pecheür, 
Ainz vielt sa gracïeuse grace 
Qu'il se convertisse et bien face. 
Theophilus de chief en chief 
Sa destinee et son meschief 
En souspirant conte et recite 
Si con Sainz Esperis l'escite, 
Qui si l'esprent et fait si chaut 
De boire honte ne li chaut. 
Ainz en covoite a boire assez 
Por ce que mielz soit respassez 
Del venim dont est entouchiez. 
As piez l'evesque s'est couchiez, 
Se vomist tout et jete fors 
La grant ordure de son cors. 
Por l'ame faire nete et monde, 
A l'evesque et a tot le monde 
Apertement dist et descuevre 
Son mesfait et sa vilainne ovre. 
Chascuns se saingne et esmerveille 
Quant il raconte la merveille 
Que li mostra fors de la vile 
Li guillieres qui par sa gille 
Gillie tost li eüst s'ame 
Se Diex ne fust et Nostre Dame. 
Chascuns plora, chascuns gemi 
Quant il leur dit qu'a l'anemi 
Eut fait homage et ligeé. 
L'evesque ra tout esfreé 
Quant la chartre li a mostree 
Que Nostre Dame a raportee 
D'enfer, ou cil l'avoit reposte 
Qui mainte ame graïlle et toste. 
Touz li pueples pleure et sospire 
Quant Theophilus prent a dire 
En quel maniere et en quel gise 
La mere Dieu par sa franchise 
Consillié l'a et viseté. 
Voiant toz celz de la cité, 
A l'evesques la chartre lite 
Et, quant finee fu et dite, 
L'evesques, qui fu mout humains, 
Envers le ciel tendi ses mains. 
A oelz moilliez glorefia 
Le grant signor qui tot cria 
Et ma dame sainte Marie. 
A haute vois plorant escrie : 
« Venez avant, et tuit et toutes ! 
A nus genolz et a nus coutes 
Le douz signeur glorefïez 
Qui por nous fu crucefïés 
Et qui tant est piteuz et douz 
Qu'il nos daigna rachater touz 
Del cler rosé et del cler sanc 
Qui degouta de son saint flanc. 
Venez avant, signeur et frere, 
Glorefïés la douce mere 
Le douz signor qui tot cria, 
Qui de nous toz tel merci a 
Que par sa grant misericorde 
A son douz fil toz nos racorde. 
Venez, venez, venez veoir 
La grant douceur et le pooir 
De la puissant dame celestre. 
Venez avant, et cler et prestre, 
Venez avant, et clerc et lai, 
Venez, venez sanz nul delai 
L'emerveillant merveille oïr 
Dont nos devons tuit resjoïr. 
Venez avant, petit et grant, 
Venez veoir com est engrant 
La mere Dieu, la debonaire, 
De pecheürs de pechié traire. 
Venez loer sanz nul sejor 
A jointes mains et nuit et jor 
La mere au roi qui tot cria, 
Qui a son fil merci cria 
Por racorder ce pecheür. 
Venez veoir en quel freür 
La mere Dieu dyable a mis. 
Venez veoir cum anemis 
Est engigniez et deceüs. 
En ses las ert cis las cheüs, 
Mais cele tost l'en a fors mis 
Qui n'oblie onques ses amis. 
Venez veoir le riche trait 
Que la riche mere Dieu trait. 
Au dyable a fait tel eschec 
Que ce qu'il tenoit en son bec 
A il laissié par fine force. 
La mere Dieu de qu'est - or - ce 
Joe si bien quant ele daigne 
Qu'a un seul trait le giu gaaigne. 
Maint giu perdu a gaaignié 
Et s'a maint bon trait enseignié 
A celz qui a leur giu l'atraient. 
Mout tost ariere se retraient 
Li dyable quant il la voient. 
A cest chetif ici avoient 
Par leur guille gillee s'ame ; 
Mais, luez qu'au giu vint Nostre Dame, 
Un si bon trait li ensaigna 
Quanqu'eut perdu regaaigna. 
Lués que sen bon corage vit, 
Si soutilment son giu porvit 
Qu'il recovra par un seul trait 
Quanqu'il avoit devant mestrait. 
« Venez veoir sanz delaiance 
Com grans chose est de penitance 
Et cum ele a grant efficace. 
Venez veoir com a grant grace 
Et com est douce au sauveür 
Chaude larme de pecheür. 
Venez veoir la chaude larme, 
Com fructefie a l'ame et germe 
Bone semence et bone grainne. 
Venez veoir con larme agrainne 
Grant preu a l'ame et grant porfit. 
Venez veoir com desconfist 
Larme l'ordure de pechié. 
Vouz qui sovent avez pechié, 
Chaudes larmes plorez sovent, 
Car je vos ai bien en covent 
Larme est si fors quant ele est chaude 
Tout le pechié art et eschaude. 
Larme est si clere et si tres fine 
Que tout espure et tot afine 
Et renlumine et resclaircist 
Quanque pechiez taint et noircist. 
« Petit et grant, venez veoir 
Cum orisons a grant pooir. 
Orisons est plainne de miel, 
Orisons tresperce le ciel, 
Orisons est douce et piteuse. 
Orisons est si savoureuse, 
Quant est de larmes destempree, 
L'ire Dieu a lués atempree. 
Venez veoir, tuit pecheür, 
Cum est plaisans au sauveür 
Et deliteuse afflictïons 
Repentance et contrictïons. 
Venez oïr en audïence 
Qu'est de geüne et d'astinence. 
Vous savez bien que Moÿsés 
Quarante jors tot pres a prez 
En la montaigne geüna 
Quant Diex les tables li dona 
Ou escriz eut de son saint doi 
Les commandemens de la loi. 
Cis bons pechieres qui ci gist 
Devant la mere Jhesu Crist 
A geüné quarante jors 
En grans souspirs et en grans plors, 
Et la roïne glorïeuse, 
Qui debonaire est et piteuse 
Et qui douce est plus de nul miel, 
Racordé l'a au roi dou ciel 
Et sa chartre li a rendue 
Qu'ai devant vos dite et leüe. 
Loons la tuit a une acorde : 
Loons sa grant missericorde, 
Loons sa puissance et sa force, 
Car si fors est qu'enfer esforce. 
Par sa force a preé enfer 
Et pechoiez ses wis de fer. 
Enfers brisiez est et preez, 
Enfers est mas et esfreez, 
Enfers tressue, enfers fremist, 
Enfers dolouse, enfers gemist 
Enfers lamente, enfers souspire. 
Enfers ne seit qu'il puist mais dire 
Quant perdue a la grant goulee 
Qu'avoit ja prise et engoulee. 
Dyable sunt tout desvoié, 
Tout fors del sens, tout fannoié, 
Tout esgaré, tout esperdu 
De ce qu'il ont celui perdu 
Qu'avoient pris et engoulé. 
Bien sont honi, bien sont bolé 
Li golaffre, li reschignié. 
Assez avoient esquingnié 
De ce qu'ensi l'avoient pris 
Mais la pucele de grant pris 
Cui toz li mons aeure et prise 
Leur a rescousse ceste prise. 
« Loomes tuit, et clerc et prestre, 
La douce mere au roi celestre, 
Qui tant par est de douceur plainne 
Que nostre frere nos ramainne, 
Qui perdus ert et adirés. 
Il est deschaus et deschirez, 
Povres et nus a nous revient : 
A revestir le nos convient. 
Vestez li la premiere estole 
Dont l'evangile nos parole. 
Vestez le bien sanz nule atente. 
Gardez qu'ez piez ait chaucemente 
Et qu'en sa main ait riche anel. 
Occiés tost le cras veel, 
Car il est drois, si com moi samble, 
Tuit doions hui mangier ensamble, 
Grans noces faire et grant covive, 
Car Diex nos a a bone rive 
Arivé et mis nostre frere 
Par les prïeres de sa mere. 
« Loomes tuit la douce dame 
Qui a resuscitee l'ame 
Qui en pechié estoit estainte. 
Loomes tuit la dame sainte, 
Loomes tuit la dame piue, 
Loomes tuit sa grant aiue, 
Loomes tuit son grant conseil. 
Loez la tuit, jel vos conseil, 
Car toute riens loer la doit. 
Ele est si fors que de son doit 
Boute ele jus les murs d'enfer. 
Enfers, qui a les dens de fer, 
Del sien ne puet riens retenir. 
Ele le fait tot desenir, 
Ele le fait tout fremïer. 
S'il en devoit touz vessïer 
De mautalent, d'ardeur et d'ire 
Et s'il s'en devoit touz defrire, 
S'en traira ele encor mainte ame, 
Car sa maistresse est et sa dame. 
Sovent le despoille et desrobe. 
En enfer n'a maufé si gobe, 
Tant soit velus, grans ne patés, 
Luez qu'il la voit ne soit matez 
Et qui grant voie ne li face. 
Ele par a si bele face 
Et si clere de grant pooir 
Qu'anemi ne l'osent veoir. 
Si grans clartez ist de son vis 
Que vraiement leur est avis 
Se devant li ne s'enfuioient, 
Que tout li oel lor esduiroient. 
Li douz Diex fist sa douce mere 
Si plaisant, si bele et si clere 
Qu'en li se mirent si archangele, 
Si saint, ses saintes et si angele. 
Il meïsmes sovent s'i mire. 
A sa biauté conter ne dire 
Nule langue ne souffiroit. 
Ou est la langue qui diroit, 
Douce virge, douce pucele, 
Con tu iez douce, sade et bele ? 
Seur toute rienz iez gracïeuse, 
Seur toute riens iez deliteuse, 
Seur toute riens iez bele et sage, 
Seur toute riens as doz corage, 
Seur toute riens iez debonaire. 
Dame, nus ne porroit retraire 
Con par est douce et grans t'aiue. 
Douce pucele, virge piue, 
Dame sanz venim et sanz fiel, 
De toutes les vertus dou ciel 
Hui en cest jor loee soies 
De ce que tu a bones voies 
Ce pecheür nos as remis 
Et retolu as anemis. 
Douce dame, douce pucele, 
Dame seur toutes biautés bele, 
Dame seur toutes clartés clere, 
Prie ten fil, prie ton pere, 
Qui tout le monde a en sa main, 
Que toz nos gart et soir et main 
Et tes oevres faire nos face 
Par sa douceur et par sa grace 
Partir puissomes a sa gloire. 
- Amen, » dïent clerc et provoire. 
Quant l'evesques tout par dit eut 
Ce qu'il li sist et qu'il li pleut, 
Theophilum sanz demoree, 
Qui la face ot mout esploree, 
A fait drecier et relever. 
Por l'anemi faire crever 
Et por honir lui et sa gille, 
Voiant le commun de la vile, 
Fait l'evesques la chartre prendre 
Et si la fait ardoir en cendre. 
Quant ele fu bruïe et arse 
Et la cendre partot esparse, 
Mout fu Nostre Dame aouree 
Et mainte larme i ot ploree. 
Assez plorerent clerc et lai. 
Et l'evesques sanz nul delai, 
Quant ot la messe defenie, 
Theophilum acoumenie. 
Luez droit qu'en la bouche li mist 
Le precïeus cors Jhesu Crist, 
Ses vis si grant clarté rendi 
Qu'ausi con solaus resplendi. 
Si clers devint, c'en est la somme, 
Face d'angele a, ne mie d'omme. 
Tuit cil qui ce myracle virent 
Mout durement s'en esjoïrent 
Et durement s'en mervillierent. 
Dieu et sa mere en mercïerent 
Grant et petit communement. 
Theophilus isnelement 
Repairiez est a sa chapele 
Devant l'ymage a la pucele 
Ou vit les trois avisïons. 
Mout fu en grans afflictïons, 
Mout jeta larmes et souspirs 
Con cil en cui li Sainz Espirs 
Aombrés ert et descendus. 
En crois se gist touz estendus 
Devant l'ymage Nostre Dame. 
« Dame, fait il, ma lasse d'ame 
En ta garde met et commant. 
Douce dame, par ton commant 
Ton doz fil prie sanz delaie 
Que tost a bone fin me traie. 
Puisqu'il est tant missericors 
Qu'il a souffert que son saint cors 
Ai receü quez que je soie, 
Dedenz mon cuer en ai tel joie 
N'est rienz el mont que tant covoit 
Fors tant que bone fin m'envoit. » 
La douce dame glorïeuse, 
La douce virge, la piteuse, 
Son pecheür n'oblia pas : 
Son finement et son trespas, 
Qu'il desiroit tant durement, 
Venir li fist prochainnement. 
Theophilus, ce dist l'estoire, 
Ainc puis ne volt mengier ne boire 
Qu'eut receü son sauveür. 
Mout eut en lui doz pecheür 
Et mout par ama doucement 
La mere au doz roy qui ne ment 
Et mout la servi volontiers. 
Trois jors demora toz entiers 
En orison devant s'ymage. 
Tant la pria d'entier corage, 
De chaut cuer, d'ardant et d'engrez 
Qu'ainc en trois jors ne plus qu'uns grez 
Ne se crolla ne ne se mut. 
Droit au tier jor, quant finer dut, 
Ses compaignons a toz mandés, 
Ses a a Dieu touz commandés. 
Baisiez les a com bien apris 
Et puis a toz a congié pris. 
« Signor, fait il, a Dieu le pere 
Et a sa douce sade mere, 
Qui de moi facent lor commant, 
D'or en avant toz vos commant. » 
Puis ne lor dit ne plus ne mains, 
Mais vers l'ymage estent ses mains 
Et si se rest agenoilliez. 
Piteusement a oelz moilliez 
La douce mere Dieu regarde : 
« Dame, en tes mains et en ta garde 
Commant, fait il, mon esperite. » 
Si tost com la parole eut dite, 
La bouche ovri et rendi l'ame 
Devant l'ymage Nostre Dame. 
Si compaignon, quant mort le virent, 
Assez plorerent et gemirent. 
De toutes pars li pueples vint. 
Ou liu meïsmes ou ç'avint 
L'entererent mout hautement. 
Et clerc et lai communement 
Dieu et sa mere de cuer fin 
Glorefïerent de sa fin. 
Cis myracles n'est pas de fables, 
Ains est si vrais et si estables 
Qu'en sainte eglyse est receüs 
Et en maint haut covent leüs. 
A oïr est mout deliteus 
Et s'est mout douz et mout piteus 
Por pecheürs reconforter. 
Nus ne se doit desconforter 
Por nul pechié dont il se duelle 
Puisque servir et amer veille 
Nostre Dame sainte Marie. 
Ne nus qui soit en ceste vie 
N'est tant preudom ne de haut estre 
Qui asseür doie ja estre. 
Faus et fole est sans nule doute 
Cil et cele qui ne se doute. 
N'i a si bon cui ne meschaie 
Ne si seür qui tost ne chaie 
Ou qu'il ne face aucun fol saut 
Quant anemis un peu l'asaut. 
Theophilus fu tost cheüs, 
Tost engingniez, tost deceüs, 
Qui tant estoit de grant renon 
C'on ne parloit se de lui non. 
Anemis a mout grant puissance 
Et tant seit de la vielle dance 
Qu'a sa dance fait bien baler 
Celz qui plus droit cuident aler. 
Assez sovent guille et mesmainne 
Celz qui plus font la Madelainne, 
Car un bevrage leur fait boire 
Qu'il destempre de vainne gloire, 
Dont toz les enyvre et enherbe. 
Vainne gloire est si tres male herbe, 
Si tres cuisans, si tres amere 
Qu'il n'est si preudom nez de mere, 
S'il en englot nes une goute, 
Que la mort a l'ame n'engloute 
Vainne gloire est trop mal bevrages. 
Pluiseur en boivent, c'est damages. 
Assez puet on de ceus veoir 
Qui d'aus garder ont grant pooir 
Et qui mout sont religïeuz 
Mais il par sont si glorïeus 
Et si farsi de vainne gloire 
Ne daingnent ne mengier ne boire 
Avec leurs povres compaignons. 
Humelité acompaignons 
Se nos volons aucun bien faire 
Qui doie a Dieu seoir ne plaire. 
Humelitez, c'en est la voire, 
Estrangle et murdrist vainne gloire 
Et s'ocist orguel et enherbe. 
Humelitez est si sainte herbe 
Que Diex meïsmes la planta. 
Ainc li doz Diex ne se vanta 
En nul escrit que nus leüst 
De vertu nule qu'il eüst 
Fors seulement d'umelité. 
Ele est de tele auctorité 
Que li doz rois de paradis 
A ses apostres dist jadis 
Por ce qu'orguel jetaissent puer 
Qu'il ert doz et humles de cuer. 
Li cuers n'i fu mie palaistres. 
Bien ensaingna li piteus paistres 
Qu'il estevoit par estevoir 
Humelité de cuer movoir, 
Car tex fait l'umle par defors 
Qui l'orguel a mucié ou cors. 
Tex fait samblant d'umelité 
Qui toz est plains d'igniquité. 
Tex fait samblant q'umles est toz 
Qui mout est fiers, fel et estoz. 
Telz a la face pale et maigre 
Qui le cuer a felon et aigre. 
Telz a vestue l'aspre haire 
Qui aspres est et de mal aire, 
Et telz vestue a bele robe 
Qui le cuer n'a mie si gobe 
Ne si souspris de vainne gloire 
Con telz afule chape noire. 
Telz fait samblant de torterele 
Qui par dedens est crestervelle. 
Telz fait le simple et le marmite 
En cui orgiuz maint et habite. 
Telz a mout humele et doz le vis 
Qui ou cuer est dyables vis. 
Telz a l'abit mout reguler 
Qui cuer a cointe et seculer. 
Orgiuelz assez sovent se muce 
En pappelart a grant aumuce. 
Orgiuelz assez sovent se cole 
Et desoz voile et desoz cole. 
Orgiuelz assez sovent repaire 
Et desoz sac et desoz haire. 
Orgiuelz partot se muce et glace 
S'umelités fors ne l'en chace. 
El monde n'a si vil habit 
Ou a la fois orgiuelz n'abit. 
Orgiuelz se muce en mainte robe, 
Orgiuelz toutes vertus desrobe, 
Orgiuelz toutes vertus despoille, 
Orgiuelz tous biens conchie et soille, 
Orgiuelz maint vaillant home enpire, 
Orgiuelz partot vielt estre sire, 
Orgiuelz partot est malaisius, 
Orgiuelz est aigres cum aisius, 
Orgiuelz toz jors en venim tempre, 
Orgiuelz put toz et tart et tempre, 
Orgiuelz de toz maus est acointes. 
Orgiuelz est fiers, orgiuelz est cointes, 
Orgiuelz est frois et envïeus, 
Orgiuelz est fel et covoiteus, 
Orgiuelz ne prise fol ne sage, 
Orgiuelz est plains de grant outraje, 
Orgiuelz est plains de grant derroi, 
Orgiuelz cuide estre fiux de roi, 
Orgiuelz li cuens Perres cuide estre. 
Orgiuelz est tant d'orgilleus estre 
Que souz ses piez vielt tot soumetre. 
Orgiuelz fu nez, ce dist la letre, 
Et conceüs en paradis. 
Orgiuelz jeta dou ciel jadis 
Le plus bel angele que Diex fist, 
Car par orguel tant se mesfist 
Qu'il volt sanblans et paraus estre 
En paradis au roi celestre, 
Mais quant Diex vit s'outrecuidance, 
Par sa force, par sa puissance 
El fons d'enfer le balança. 
Onques nus hom ne s'avança 
D'estre orgilleus, bien le saciez. 
Fi ! escopiz et decrachiez 
Doit estre orguex de touz preudommes. 
Fi ! fi ! orguel tuit derrachommes, 
Car tant par est d'orde matere 
Qu'il put a Dieu et a sa mere. 
Orgiuelz put plus que ne fait sete, 
Mais humelitez est si nete, 
Si debonaire, si benigne, 
Si plaisans, si douce, si digne, 
Si sainte, si pure, si monde 
Qu'a Dieu plaist et a tot le monde. 
La letre dit, n'en dotés mie, 
Qui s'essauce, Diex l'umelie ; 
Qui s'umelie, Diex l'essauce. 
Humelitez les humeles hauce, 
Humelitez toz les siens lieve ; 
Mais orgiuelz, qui si fort s'alieve 
Que dusqu'el ciel se vielt lever, 
Les siens ne fait fors qu'agrever. 
Orgiuelz les orgilleus avale, 
Orgiuelz fait home maigre et pale, 
Orgiuelz fait home susiant, 
Orgiuelz fait home defriant. 
Orgilleus hom a male vie, 
Car tout le cuer li runge envie. 
Si pres de lui se glace et muce 
Que tout le sanc li boit et suce. 
Orgiuelz est trop sucçans sanssue. 
Orgiuelz tous jors tot son sanc sue 
Quant voit nului qui le sourmonte, 
Mais humelités si se donte 
Que nule fois n'a nule envie 
De nul bien que nus ait en vie. 
Toutes et tuit, sachiez de voir, 
Nule vertus c'on puist avoir 
Riens ne li vaut ne ne profite 
S'umelitez en lui n'abite. 
Amer ne puet Diex a nul fuer 
Home qui n'est humeles de cuer. 
Li rois dou ciel, nostre doz pere, 
Ama mout mielz sa douce mere 
Por sa tres grant humelité 
Ne fist por sa virginité. 
Humelitez, quant ele est fine, 
Toz biens esclaire et enlumine. 
Nule vertu n'aimme Diex plus. 
Tant con detint Theophilus 
Humelité dedenz son cuer, 
Nel peut dyables a nul fuer, 
Tant le seüst bien espïer, 
Ne decevoir ne cunchïer. 
Mais erramment qu'il la laissa 
Tost le vainchi, tost le plaissa. 
Tost l'eut lassé et amati 
Et en son cuer luez li flati 
Orgiuel, envie et vainne gloire, 
Par coi renoier et mescroire 
Li fist Jhesu Crist et sa mere. 
Tant sont tuit de povre matere 
Que faus est qui en lui se fie 
N'en sa bonté se glorefie. 
Tant est nostre matere mate 
Qu'anemis tost nos vaint et mate. 
Mout erranment li piez nos glace 
Se Diex ne nos tient par sa grace 
Quant anemis un peu nos boute. 
Por c'est cil faus, ce n'est pas doute, 
Et trop a fole entencïon 
Qui por sa grant religïon 
Monte en orgiuel n'en vainne gloire, 
Car au tesmoing de saint Grigoire 
N'est nus, tant soit de grant pooir, 
S'il n'est cheüs, ne puist cheoir : 
Uns bien preudom est tost cheüs. 
Por c'est il soz et deceüs 
Qui por bonté qu'il ait en lui 
Est fiers n'orgilleus vers nului, 
Car a la fois est avenu 
Que bon malvais sont devenu 
Et a la fois par Dieu ravient 
Que mout malvais mout bons devient. 
Por c'est foz qui nului desprise, 
Car Diex humle pecheor prise 
Miuz qu'orgilloz juste ne face 
Et plus tost li done sa grace. 
L'umle roÿne, l'umle ancele, 
L'umle dame, l'umle pucele 
En cui Diex prist humanité 
Mete en nos cuers humilité 
Et tot orgiuel en daint fors metre. 
Qui se volra bien ademetre 
A li servir, bien le sachiez, 
Ja si n'iert ors ne si tachiez 
Ne d'ors pechiez tant debavez 
Par li ne soit tost eslavez. 
Qui bien la sert ne puet perir. 
Ele est tant large de merir 
Toz les services c'on li fait 
Que tot sont riche et tot refait 
Tuit cil qui son service font. 
Doz Diex, con tot cil se refont 
Qui ta tres douce mere honeurent 
Et en sa vigne bien labeurent. 
N'est nus, s'entrer vielt en sa vingne, 
N'ait son denier, tant tart i vingne. 
Toz li mondes la doit servir, 
Car nus ne porroit deservir 
La grant loier que cil recoevrent 
Qui a li sont et a li oevrent. 
Tuit cil sont riche et recovré 
Qui un seul jor i ont ovré. 
Theophilus buer i ovra, 
Car en s'ovrage recovra 
Ce qu'il ne peüst recovrer 
En ovrage ou seüst ovrer. 
Riches soudees li paia 
Quant a son fil le rapaia 
Qu'avoit guerpi et renoié. 
Desvé sont tuit et fannoié 
Cil qui a li servir ne queurent 
Et en sa vigne ne labeurent, 
Car ele paie assez sovent 
Mil tans qu'ele n'ait en covent. 
De bien paier par est si tenre 
Que plus paie c'on n'ose penre. 
Ses paiemens est si delivres 
Que por solz paie mars et livres. 
Toute largece de li vient. 
Il est bien drois et bien avient 
Qu'ele soit large soir et main, 
Car tot le monde a en sa main. 
Ne doit avere estre ne chice 
Dame si haute ne si riche. 
Riche est deseur toutes richeces, 
Large deseur toutes largeces, 
Douce deseur toutes douceurs. 
Bien besoigne a nos pecheürs 
Qu'ele soit douce, si est ele. 
C'est li cornez, c'est la mamele 
Dont Diex ses orphenins alaite. 
La mamele a jor et nuit traite 
La douce mere au sauveür 
Por alaitier le pecheür 
Si tost com il crie merci. 
Bien doit avoir le cuer nerci 
Qui jor et nuit ne la reclaimme, 
Qui ne la sert et qui ne l'aimme, 
Car c'est la norrisanz norrice 
Qui alaita et norri ce 
Qui tout le mont paist et norrist. 
Tant est douce qu'adez sorrist 
A celz qui de bon cuer la proient 
Et leur genolz devant li ploient. 
Ele est tant douce, ele est tant piue 
Qu'escondire ne seit s'aiue 
Ne refuser a nesun fuer 
A nului qui la prit de cuer. 
Douce et piteuse doit bien estre 
Quant de ses douz flans daigna naistre 
Li tres douz Diex misericors. 
Beneoit soient tuit li cors 
Qui sa douce douceur recordent 
Et qui a li servir s'acordent, 
Car par sa grant misericorde 
Maint descordé a Dieu racorde. 
Nus n'est a Dieu tant descordez 
Ne d'ors pechiez tant encordez 
Sa douce mere nel racort, 
Mais qu'il a li servir s'acort. 
Theophilum y racorda, 
Que li dyables encorda 
En corde a mout cordez cordonz. 
S'a li servir nos concordons, 
Tost rompera cordons et cordes 
Et fera toutes les concordes. 
